text:
March 25, 2018
Kungla Shaman Poi 25th March 2018
Madu Yesu: Simsa lam a Hkawhkam
Ndai shalai wa ai poi hta Yerusalem mare de lung wa na matu Yesu gaw nachying ja ai share shagan myit ra na re. Kam ging na daram pyi n rai nga ai . Kasa Yawhan a kabu gara shiga hta “Ya shalai wa ai poi du wa nna masha law law wa Yerusalem mare de lung wa ma ai …. Dai majaw shanhte gaw Yesu hpe tam nna …. Nanhte kaning rai timung shi nga ai shara chye yang gaw, madun lu na re ai, ngu nna hkang da ma sai” (Yh 11: 55-57) ngu nna ka da ai.
Dai gaw Madu Yesu kaja wa Yerusalem mare de shang wa na matu lajang sai. Madu Yesu du shang wa ai lam hte masha ni shi hpe hkap hkalum la ai a grau sung ai lachyum gaw hpa wa rai ta? Madu Yesu mare kata de du shang wa ai hpe bai yu yu ga! Kasa Yawhan tsun da ai, ‘ Shaloi Yesu gaw lawze kasha mu nna jawn wu ai; dai gaw Ziun shayi sha e, hkum hkrit et, yu u , na a hkawhkam gaw lawze kasha jawn nna du sa ra ai, nga nna ka da ai hte maren rai nga ai’ ( Yh 12: 14- 15 ) Yesu mare de shang wa ai shaloi, masha law law namhtan hpun lakung ni daw lang nna shi hpe sa tau la let; “Hawsana ! Dai Madu a mying hte du sa ai wa ngu ai, Israela a hkawhkam gaw a nga u ga law, ngu nna garu ma ai: (Yh 12: 13) kasa Yawhan gaw ndai lam hpe alak mi rai tsun dan let hpung dim sai. Dai gaw, ‘Dai lam ni hpe shawng e gaw shi a sape ni n chye ma ai , rai ti mung Yesu gaw hpung shing kang lu la ai hpang e she shi hpe sha ang nna shing nga ka da ai mung, dai hku raw shanhte shi hpe di nu ai mung dum chye ma ai. (Yh 12: 16)
Madu Yesu, Yerusalem mare de shang wa ai a grau sung ai lachyum wa hpa rai ta?
Masha nkau mi chyawm gaw lawze kasha nga ai majaw mani hpa shatai kun? Raitim dai aten hta, lawze ngu ai gaw simsa lam rai nna hpyen gasat na hpyen la htaw ai gumra hte chyawm gaw n bung nga ai. Hkyela Madu ( Messiah ) gaw lawze kasha jawn let Yerusalem mare de shang na lam Zahkari gaw myi htoi htoi da sai. Yesu gaw Zahkari a myi htoi lam hpe shatup sai. Dai zawn galaw ai a marang e ahkyak ai lam lahkawng hpe Yesu gaw tsun dan sai, shi gaw Hkyela Madu ( Messiah ) re ai lam hte hkye hkrang la ai magam gaw kaning rai na lam hpe chye shangun sai.
- Simsa ai hte lawze kasha hta jawn let Yerusalem mare de shang wa ai majaw masha ni myit da ai hta myit yu na lam shang wa sai. Dai gaw, Hkyela Madu gaw Majan gasat ai hkawhkam n rai na re ngu ai hpe shaleng ya sai. Madu Yesu a hkye hkrang la ai hte seng ai myit ai lam gaw;
- Majan sum ai ni a daw jau ai hpe hkam la na matu du sa ai n rai nga ai. Shi gaw lahput hput di let shi a sape ni a lagaw kashin ya na du sa ai.
- Masha ni hpe zup hpawng la nna kaga myu sha ni hte gasat na matu du sa ai nrai. Shi gaw masha ni hpe zup hpawng la nna matsan ai, kawsi hpang gara ai, n dawng n yawt ai hte n tara ai lam yawng hpe gasat na matu du sa ai re.
- Madu Yesu gaw masha ni hpe jahpoi asawng na matu nrai, mara raw ya na hte hkyela na matu du sa ai rai nga ai.
- Yesu gaw masha ni a myit mang da ai lam hpe jahtau kaw na matu n rai, raitim shanhte n myit mada lu ai lam hku nna hkum tsup ya na she du sa ai rai nga ai.
- Shi a hpang hkan na matu masha ni hpe laja lana amying jaw na matu n rai, saw shaga na matu she du sa ai rai nga ai.
Sawn sum ru mai ai lam: Ndai lam ni yawng gaw ngai a matu hpa lachyum pru nga a ta? Madu Yesu hpe ngai a prat hta pru chye tawn da ai lam gaw ya aten ngai hpe kaning rai ningdat nga ai kun?
courtesy: Chyum Mungga Sasana Magam Dap


c: text/html

text:
Mungmyit Sinli, Kuthkai na kaba dik re ai, Zup Awng hpyenyen dabang e Kokang MNDAA lak nak lang wuhpung ni shang shanu, Dap jung shara jahkrat nga taw ai majaw Hpyen yen ni mayak hkrum sha taw ai lam chye lu ai.
Mani April 28 ya hta gaw, lak nak lang wuhpung ni hte rau jawm nga na mayak hkrum nga ai hte seng nna, hpyen yen salang ni Kokang ningbaw ni hpe sa jahkrup ai hta, pawt sindawng jahkrit hkrum ai nga, Zup Awng hpyenyen mung shawa langai KNG hpe n dai zawn tsun dan ai re.
“n dai hpyen yen kata kaw gara lak nak lang wuhpung wuhpawng mung, lak nak hte hpyen hkying hte rai na n mai nga ai ngu hpe mani gaw shanhte sa hkrum shaga na matu sa ai, rai yang shanhte gaw dai hku sa hkrum shaga ai hpe n hkap la ai sha, hpyen du kaba wa gaw, gawk kaw na pru wa ai hte myi man ni, pawt ai the marawng nna, masai marai nga tsun ai, sanat ni hkrawng hkrang na, sanat hpai hka ni shayawn rai, ngut jang grup grup wang da na shingdu de na da, shawng de na da marawn, saboi ni lahtum, myi man de layung di di rai na, n dai hku jahkrit shama re ni galaw ai hku rai nga”
Shanhte gaw, Hpyen yen dabang kata hpyen n gun, lak nak kaba ni hte nga taw ai rai nna, naw ku ai shara ni, hpung jawng sharin ai shara ni, ma shalet shara zawn re hkan, hpaji jawng shara hkan dap jung shara la, shang nga taw ai lam tsun ai re.
Dai majaw, Ma ni hpe laika sharin ai lamang ni mung jahkring kau ra ai sha n ga, hpyen yen mung shawa ni a matu lam magup hta dut dang nna, myit tsang nga ai lam ya na zawn matut tsun dan ai re.
“Anhte gaw, n dai kaw ya gaw yup n pyaw, sha n mu rai mat ai hku re. grai rai na hpa matut galaw na, hpyen yen ni, jawng ma ni the seng na, hpa matut galaw na mung n lu daw dan mat ai, shawng lam gara hku dawdan na, gara hku galaw na yawng, mayak nga mat ai. Ndai hpyen yen gaw, shim lum lam kaji mung n nga ai, wa ja wa ngan a la ni gaw dai ram nnga, anum a ma, asak kaba sai ni the hkum gawng li ai, dai zawn re aten galu machyi chying hkraw galu ai ni sha nga ai kaw, dai zawn lak nak hpai na bai nga lawm taw shaloi gaw shim lum lam n hkam sha, machyi jat ai ni mung grai law ai, n lu n yup n lu sha ai sha n re, ma ni a matu hkan tsang na, hpa mung n gwi galaw ai ni mung grai law ai ka rai nga ai.”
Dai sha n ga, Kokang hpyen la ni gaw, asak n hpring shi ai Num ma ni hpe mung, nam hpam lu sha, beer ni, tsa chyaru ni hte hkan hkalem, gumhpraw ni jaw, shawa num hkrang hku hkan gung lau re ni nga ai majaw, ma ni hpe shinggan pru shangun na matu pyi n gwi mat ai lam tsun wa ai re.
Bai nna, mung shawa ni a cycle ni hpe mung, hpyen la ni gaw, masha n gun dat let, atik anang hkan shap ai lam ni, bai hka yak ai hta grau yak wa ai mayak hkrum nga ai lam chye lu ai.
Dai majaw Seng ang ai, lit nga salang ni kaw na lawan dik ai hku, n dai lam hpe nau shawng jaw, hparan ya na matu, ya na zawn matut hpyi shawn wa ai re.
“mu mada ra sharawng ai lam gaw, gara lak nak hpai wuhpung wuhpawng mi rai rai, hpyen yen kata kaw nga n manu ai, ngut jang hpyen yen kata nan n rai tim, hpyen yen the kayep na dap jung taw ai gaw tsep kawp n manu ai. Hpa na nga yang, tai hpyen wa a lak nak kaba hpyen yen de hkrat hkra maga mi hku, zai ladat shaw galaw taw ai hku sha mu mada ai. N tsa de kaba ai ni mung, na chye lawm na, n dai hpe alawan aladan aten n garawt taw ai sha, nau shawng jaw na hparan ya marit ngu hpyi shawn mayu ai. Anhte hpyen yen ni a lam, hpyen yen hte seng na, lak nak lang hpung ni hkan sa ra ai rip kawp ni hpe mung, gara hpyen wu hpung wu hpawng nnga, du ni sha chye da hku n re sha, hpyen ma ni mung chye da na, lu koi yen yang kaja ai ngu. Dai zawn lu galaw hkra shakut ya marit ngu hpyi shawn mayu ai.”
Ya ten Kuthkai, Zup Awng Hpyenyen gin ra hta dap jung taw ai, Kokang hpyen hpung ni gaw n gun yawng 300 jan nga ai rai nna, dai ning February shata kaw na, pru dat shang dat rai nga ai kawn, ya daw de gaw, n gun 100 ram dingyang nga lawm shara jahkrat taw ai, shata 4 ram re sai lam chye lu ai re.
Hpyen yen makau, Na hkyeng buga, Sama kahtawng hkan gaw, hpyen yen ni a, yi sun hkyen tawn ai hpe zing la kau nna, dai kaw shara jahkrat ai lam mung nga ai lam chye lu ai.
Kuthkai, Zup Awng Hpyen yen dabang hta Hpyenyen yawng Hkying mi Jan nga ai rai nna, ya ten, mayak the hkrit tsang na hkum hkra hkrum nga ai ten rai nga ai law.

robotstxt: allowed

filter: keep


text:
August 14, 2020
AUGUST SHATA(15)YA
Nu Maria Sumsing Lamu de Woi Shalun La Hkrum ai poi
( Assumption )
Ginding aga asak htum ai hpang Nu Maria gaw sumsing lamu ja mungdan de hkum hkrang hte wenyi nawng shalun la, shagrau ya hkrum ai nga nna kam sham ga ai.Ndai tengman ai lam hpe moi kaw nna sharin shaga hkrat wa sai; dai hpe Wa Sarabyin Pius ( 12 ) gaw shi a sharin shaga laika Buk : “Munificentissimus Deus” hta, makam masham zawn kam ai sharin shaga lam,“as a dogma of faith” nga nna 1950 ning hta masat shagrin shabra da ya sai.
Nu Maria hpe Ephesus mare kaw Kasa Yawhan e yu gawn nga ai hpe anhte hpang jahtum mu lu ga ai. Nawku Hpung gaw Nu Maria nsa hti ai, shing nrai yup pyaw mat ai, nga nna ginhka dan ai. Nu Maria a hkum hkrang gaw nhten nrun ai sha, shawa yawng bai hkrung rawt na nhtoi a shawng lam tai nna, lamu ja mungdan de shalun la hkrum ai re, nga nna kamsham ga ai. Nu Maria, Karai Kasang e alak mi rai shagrau ya ai laksan ahkaw ahkang lu ai wa rai nga ai.
“Assumption: Lamu de shalum la hkrum ai” sharin shaga lam gaw, Nawku Hpung matut manoi madi shadaw hkrat wa ai hte, shingran Laika e mung madi shadaw da ya ai.“Sumsing lamu kata e mau hpa amu kaba dan pru ai gaw: ajan lawai nna shata kabye ai hte, shagan shi lahkawng kap ai janmau gup tawn ai numsha langai mi dan pru ai.” nga nna mu hti lu nga ga ai.( shingran Laika 12:1 )
…………………………………………………………………………………………………………
Nawku Hpung gaw dai ni e San pra ai Athanasia hpe mung myit dum let shagrau nga ga ai; shi gaw tsa ban matsat hta Greece mung Aegina mare kaw shangai ai amyu shayi re. Hpyen du langai mi kaw num wa ai; raitim shan hkungran ai hpang 16 ya sha naw rai yang, madu wa gaw majan hta si mat ai, Shi num bai wa ai madu wa gaw makam masham kaba ai la rai nna, hpang de tawra tai mat ai. Athanasia gaw shi a nta hpe Ma Ma jawng shatai kau nna shi gaw tara shakut let nga mat ai. San Pra ai Athanasia gaw Hkawhkam jan, Empress Theodora a hpaji jaw ai sanpra ai amyu shayi mung rai nga ai.


text:
Jinghpaw Wunpawng amyu sha ni a Laika ka sara kaba, Sara Hpauwung Tang Gun (Sau kamai) gaw Gutung ta 5, 2012 ning October shata 19 ya (Hpan) shani shana daw hkying 4:00 ten hta Myitkyina, Mung shawa tsi-rung kaba kaw Madu Yesu hta yup pyaw mat wa sai lam chye lu ai.
Sara Hpauwung Tang Gun (Sau kamai) hpe 1951 ning September shata 29 ya shani Sumprabum mare kaw Hkahku mung sasana (Hkalup sasana) sara, Sara kaba Maran Yawshu hte Saranum Langnaw Kaw yan kaw nna shangai chyaihkai ai re. Kaji ten hta Myitkyina St. Paul (Engalican sasana jawng), ya na masat (5) lahta tsang jawng (Myitkyina) kaw tsang 6 du hkra hpaji sharin hkaja lai wa sai. Daihpang Shanglawt rawt malan a majaw Kahpu Bawk (Du Bawk Di) nta masha ni yawng hpe rawt malan ginra de woi la hkrum ai majaw tsang jawng hpe matut sharin hkaja n lu mat ai. Raitim, Kawa Sara kaba Maran Yawshu gaw kasha ni hpe du ai shara kaw Maths, English, History, Geography hpaji ni hpe sharin ya ai lam chye lu ai. Ndai zawn kawa a lata hta hpaji ni hpe matut sharin hkaja la ai majaw Sara Hpauwung Tang Gun (Sau kamai) gaw English laika hpe grai ram ai hku chye hti, chye ka lu ai hpe mu lu ai.
Sara Hpauwung Tang Gun (Sau kamai) gaw Dainai, Awnglawt mare na Shanglawt Asuya jawng hta Jawng sara hte Jawng up magam bungli hpe 10 ning jan gunhpai lai wa nna, Sinna ginwang ginjaw hta matut magam gun lai wa ai hpe chye lu ai. Bai Ginjaw Shi Sumla makan dap hta mung aten na na magam gun lai wa nna, KIO hte Myen asuya gaphkat jahkring lam galaw wa ai hpang Namti Jumdwi jak kaw rung up magam hpe gunhpai lai wa nna, Wunpawng Mungdan Shanglawt Asuya magam bungli kaw na pru hkring-sa ahkang hte hkring-sa nna , nta masha ni hpe lam woi nga ai re.
Ndai zawn, Wunpawng Mungdan Shanglawt Asuya magam bungli kaw nna pru hkring sa ai hpang Amyu sha laili laika hpe madung tawn nna, sawk sagawn ka shapraw nga ai sara kaba langai re.
Sara Hpauwung Tang Gun (Sau kamai) gaw ningka mying amyu myu hte English, Myen, Jinghpaw laika ni hte Ga shagawp, sumrai, sumroi, labau laika ni law law hpe Megazin, Journal, laika hpan hkum hta ka nga ai laika ka sara langai mi rai nga ai.
Sara Hpauwung Tang Gun (Sau kamai) a grau laklai ai lam gaw Jinghpaw ga-si ga-ngau ni hpe saw shagawn ka shapraw ai lam hta grai mying kaba ai hte sawk ka shapraw ai lam re. Ya ten du hkra mung, Jinghpaw – Myen – English dictionary ka shalat nga ai komiti hta amu madu lit la nna shakut nga ai sara langai mi re.
Sara Hpauwung Tang Gun (Sau kamai) ka shapraw ai laika ni hta mying kaba ai laika ni gaw Laisai Tsaban laman a Jiwa ni arawng ningsang (I)(II) hte N nga mat sai, Dr. Nlam Awng a lam hpe ka shalat da ai N-gaw N-wai ai myipwi hte kaga mabyin sumrai ni ngu ai laika buk ni rai nga ai.
Sara Hpauwung Tang Gun (Sau Kamai)
Sara Hpauwung Tang Gun (Sau kamai) gaw kashu marai (7) a kaji re lam mung chye lu ai.
Sara Hpauwung Tang Gun (Sau kamai) Gutung ta 5, 2012 ning October shata 19 ya (Hpan) shani shana daw hta Myitkyina, Nawngnang modo lam kaw cycle accident byin nna Myikyina mung shawa tsi rung kaw Madu Yesu hta yup pyaw mat wa sai hte shi a moimang hpe 2012 ning October 21 (Majoi) ya shani hkying 4:00 PM ten hta Myitkyina, Dumare, Machyukawng lawk Dk-549 kaw nna Myitkyina, Nawngnang, Jinghpaw Wunpawng Lupding Lupra hta makoi mayan na re lam chye lu ai.
N nga mat sai, Sara Hpauwung Tang Gun (Sau kamai) hpe anhte Kachinlandnews media kaw nna mung shagrau masat dat ai hte ngam nga ai jinghku jing-yu nta masha ni rau yawn hkyen lawm nga ga ai.


text:
Myen hpyendap gaw shi a sum machyi mat ai lam hpe, matai htang ai hku nna mungshawa hpe, sat zingri ai lam, shinggyim ahkaw ahkang tawt lai ai lam matut galaw nga ai nga nna, Thai mungdan daju Jinghpaw Wunpawng Amyushayi Hpung (KWAT) kaw nna sumtang laika hte ndau tawn ai re.
Lai wa sai March shata hta Wunpawng Mungdan Shanglawt Hpyen Dap KIA kaw nna Myen hpyen dap a post shara n kau hpe zing madu la kau ai hpang, dai hpe matai htang ai hku nna, mung shawa ni a n tsa shinggyim ahkaw ahkang tawt lai ai lam galaw wa ai re lam June 16 ya shani KWAT a sumtang laika hta ka tawn ai re.
Myen hpyendap gaw Alaw bum hpe tat kau ai hpang, Myothit Kunglaw mare kata de laknak kaba gap bun ai majaw, mare masha 6,000 jan Nmawk hte Manmaw mare kaba de hprawng yen ra mat ai rai nna, mungshawa marai 9 asak si sum sai hte marai 15 hkala hkrum sai lam tsun da ai re.
Bai nna, KIA hte matut mahkai ai ngu sha du let, ramma nkau hpe n tara majoi rim adup gayet zingri ai lam ni mung dingyang galaw nga ai lam dai sumtang laika hta ka tawn ai re.


text:
April 6, 2019
“Nawku Hpung hte mungkan hta shawa hpung masha ni hpe shaga la ai lam hte shanhte a sasana lit magam” (Vocation and the mission on the Lay faithful in the Church and in the world) ngu ai Sanpra ai Wa Sarabyim Yawhan Pawlu II a matsun laika hta rawng ai hte maren, “Karai Kasang a shaga la ai lam gaw yawng hte seng ai. Madu Yesu hkum nan masha shagu hpe mungkan hta sasana magam gun hpai lawm na matu shaga la sai” rai nga ai. “Nanhte mung dai sun de sa wa mu,” ngu ai (Mahte laika 36: 3-4) hte maren, Madu Yesu hkum nan, anhte yawng hpe shi a sabyi sun e, ningchyang shang shangun da ai rai nga ai. Ndai dinghta ga hta, shi a amu gun hpai na matu Shi anhte hpe shangun dat sai.
Karai Kasang a shaga la ai lam n bung hkat ai: nkau mi hpe Jau, Brother, Mama tai nna daw jau na matu, nkau mi hpe kun dinghku de nna, magam amyu myu gun hpai let daw jau na matu, nkau mi hpe Tarahkaw Sara/num ni tai let daw jau na matu, kaga nkau mi hpe kun dinghku n de ai sha, tinang a sak aprat hpe ap nawng daw jau na matu shaga la nu ai. Shaga la ai lam n bung timung Karai Kasang a yaw shada ai lam gaw langai sha rai nga ai. Anhte masha tai wa ai shani kaw nna, Karai Kasang a kashu kasha ni tai wa na matu shaga la hkrum sai majaw Shi hpe kangka ai hte prat tup daw jau sakse hkam na matu gaw anhte a lit rai nga ai. Dai gaw, tut nawng e, anhte shi hpe shagrau shakawn ai lam rai nga ai.
San pra wa na hte sasana magam gun na lit hpe Kashin Kamun hkam ai shaloi masha shagu lu la ai rai nga ai. Dai gaw ginghka kau n mai ai lit magam rai nga ai. “Redemptoris Missio” ngu ai laika numbat (71) hta, “Kamsham ai hpung masha shagu gaw, chyoi pra ai hte sasana magam a matu shaga la hkrum ai re,” nga ai. Nawku hpung gaw, Karai Kasang hpe kam sham tsawra ai masha shagu hte seng ai shinggyim hpawng shingra rai nna, dai kaw lawm ai hpung masha shagu, san seng san pra ai hte sasana magam hta shang lawm na matu shaga la hkrum ai ni rai ma ai. Kashin Kamum hte N-gun Shaja Sakramentu ni hpe hkam la sai hpung masha shagu gaw, Madu Yesu Hkristu a Jau, Myihtoi hte Hkawhkam aya hpe garan hkam la sai ni rai nga ai. Ndai aya masum a marang e Nawku Hpung a sasana magam bungli hpe gun hpai na matu lit nga ai. Masha ni hpe hkaw tsun ai, jasan jaseng ai bungli ni hpe galaw ai shaloi dai aya ni hpe gun hpai nga ai. “Hpung masha ni shanhte galaw nga ai mungkan a bungli amyu myu hpe, Hkristu a Kabu Gara Shiga hte maren, hkan galaw let bungli ni hpe jasan jaseng ai shaloi mung, shanhte gaw mungkan a matu kaja ai matsi tai nga ai” (AC1).
Saradaw Kaba Oscar V. Cruz tsun ai hta, “Hpung masha ni hpe shaga la ai lam gaw, shinggyim hpawng galai shai wa na matu, shanhte sakse hkam ai, daw jau ai hte Kabu Gara Shiga hpe hkaw tsun na matu rai nga ai,” nga ai. Bai, “Shanhte hkam la ai Kashin Kamun hte N-gun Shaja Sakaramentu a marang e, Nawku Hpung hta ahkaw ahkang hte lit magam ni mung nga wa ai rai nga ai” nga ai.
Sasana magam gun hpai ai lam gaw, anhte yawng hte seng ai lit magam rai nga ai hpe anhte shawng dum chye ra ga ai. Dai re ai majaw, hpung masha shagu gaw Nawku Hpung tara shang masat da ai, hpung langai ngai hta shang lawm nna, Kasa/Sape bungli hpe galaw ra ai.
Anhte a prat hta, “Ngai hpang hkan rit” nga nna Yesu shaga ai lam nga na re. Hkrak gaw kaga masha langai ngai hku nna, shing n rai, mabyin masa langai ngai hku nna Shi shaga ai. Dai shaloi anhte a prat dingsa hpe kau da gwi nna, Karai Kasang shaga ai prat nnan de sa wa nhtawm, Karai Kasang madun ai amu hpe sharawng shara gun hpai na ra ga ai. “Nanhte ngai hpe lata la mi ai n rai, ngai she nanhte hpe lata la ni ai” (Yn. 15:16) nga ai hte maren, shaga la ai lam gaw chyeju kumhpa nan rai nga ai hte, mauhpa mung rai nga ai.


text:
KLN: Myen Hpyendap gaw April 11 kawn hpang nna Sinna ginwang de laja lana bai htim gasat lai wa sai. Hpa majaw ndai zawn htim gasat wa ai ngu maram lu ai kun? Dkb Nhpang Naw Bu: Myen ni laja lana htim gasat wa ai gaw: (1). Lamu ga madu mayu ai (နယ္ေျမ စိုး မွဴးေရး). […]
Category: San Htai
San Htai
US De Shawng Du ai Salang Z. Brang Seng hte San Htai
Wunpawng myu sha ni a labau hta US kaw shawng ningnan tara shang dinggrin nga na ahkaw ahkang (green card) lu ai myitsu salang Z. Brang Seng a mahkrum madup ni hte seng nna Pangmu Shayi kawn laika hku san htai galaw da ai lam re. Pangmu Shayi: Salang wa a lam kadun ai […]


text:
Myen mung aten, June 20, jahpawt hkying 6am du hkra, Dingda Amerika, Brazil mungdan hta Covid-19 ana mu jep masha 1,038,568 du sai majaw, kade n na ten U.S. hpe lai nhtawm ana zinli sawng
Myen asuya dap tat-ma (99) gaw Lahta Sammung, Muse ginwang kata na KIA Dung 9 daju hpe June 7, Laban shani, htim gasat zing lu ai hpang kade n na ten bai dawm mat ai
May 18, Amerika nhtoi, bat Langai Ya lani mi, Covid-19 kap bra ana hte mungkan ting si ai masha yawng 3,414 rai sai hpe Myen mung May 19, jahpawt hkying 7 am ten na Worldometer
Myen asuya dap hte KIA lapran Myitkyina-Manmaw lam Nam San Yang, Pause Bum kaw bat Manga Nov. 29 ya shani, aten kadun gap hkat ai lam byin wa sai. Laiza na KIA shiga lawk hku


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Assisi Mare na San Pra ai Clare a Poi Nhtoi (August 11) 11 August 2022
Assisi Mare na San Pra ai Clare a Poi Nhtoi (August 11)
San Pra ai Clare gaw “Poor Clare” mying ai matsan mayan ni hpe garum madi shadaw ya ai Sasana Wuhpung hpe gaw de da ai Hkawnsek rai nga ai. Shi gaw, 1193 ning, July (16) ya shani hta Assisi mare na lusu nga pyaw ai kanu yan kawa kaw nna shangai chyinghkai wa ai rai nga ai. Shi a asak (19) ning du ai shaloi, Lusha Gam Ladaw hte seng nna San Pra ai Francis hkaw ai mungga hpe na lu ai hpang, Portiuncula mying ai shara de lagyim sa mat wa ai; shi hkum hpe Karai Kasang Wa hpe ap nawng kau ai.
San Pra ai Francis gaw, Clare a sari rawng la ai kara galu hpe zen kau, grai tsawm ai buhpun hpe rep di ya kau ai hpang, saihtung buri jahpun nhtawm Bastia mare na Benedictine Mama Jawng de sa sa kau ai. Clare a kanu yan kawa gaw, shi hpe bai sa woi la na matu sa wa ma ai; shaloi Clare gaw, nawku tawn hpe ngang ngang jum tawn n htawm; “Yesu hta lai nna kadai kaw mung num n wa na.” ngu tsun dat wu ai.
Dai hpang amyu shayi sha ni hte rau, San Pra ai Damiano Nawku jawng makau kaw “Poor Clare” mying ai Sasana Wuhpung langai hpe gaw de hpang sai. Dai Wuhpung gaw, matsan ai myit jasat majing hte laja lana rai jam jau jam hkau hkam sharang ma ai, hkyepdin n din ai; shani shagu lusha gam ai; grai sha n ra yang (shing n rai) matsan dum lama ai bungli hte sha n seng yang ga n shaga ma ai.
1228 ning hta Wa Sarabyin Gregory (9) gaw, shi hpe ladu shalai lusha n gam na ahkang jaw ai. Shaloi Clare gaw; “Hkristu a hpang hkan nang lu na lit a majaw n re; nye a mara ni raw shatsai kau hkrum na matu, ngai ndai hpe hkan shatup ra ai.” (I need to be solve from my sins, but not from the obligation of following Christ.) nga nna tsun ai. Dai majaw, Wa Sarabyin gaw shanhte a wuhpung hpe Privilegium Pauperitatis ngu ai ahkaw ahkang jaw ya ai. Dai gaw, shanhte hpe kadai mung arung arai lang ra ai nga nna n mai shagwi ai, n mai shadut ai, ngu ai rai nga ai. (Ladu lai matsan mayan rai tara shakut nga ai wa hpe “Dai zawn hkum shakut” ngu nna n mai hkum pat ai, ngu ai re)
1224 ning hta Hkawhkam Frederick (2) a hpyen hpung gaw, Assisi mare hpe jahten kau na matu htim gasat sa wa ai. Clare gaw, lata kaw Chyoi Pra Hkum hpe lang tawn nhtawm hkawhkam hpe sa pru jahkrum ai. Dai tai hpyen hpung ting mare masha kadai hpe hpa jam jau garai n lu jaw ai sha, a kajawng sha hkrit mat nna ayai aya rai hprawng mat wa shajang ma ai.
Ndai zawn, Sasana magam hpe gun hpai shakut nga ai aten, 1253 ning, August (11) ya shani, Shi nsa htum ni wa yang San Pra ai Clare gaw; “Madu e, ngai hpe hpan tawn da ai majaw, Nang gaw shakawn kungdawn a nga nga u ga law.” nga nna hpang jahtum Karai Kasang hpe chyeju dum shakawn kau da nu ai.
Shi n-nga mat ai (2) ning na ai hpang 1255 ning, September shata (26) ya shani hta, dai ten na Wa Sarabyin Alexander (4) hku nna, San Pra ai Masha dang dat nna, Shi a Poi Nhtoi hpe August Shata (11) Ya Shani masat dat sai rai nga ai.
Daini Nawku Hpung gaw, Assisi Mare na San Pra ai Clare a Poi Nhtoi hpe galaw nga ga ai aten hta, anhte hpung masha ni mung, San Pra ai Clare zawn, tinang kaning re ai asak aprat hte hkawm sa taw ai raitim, Karai Kasang Wa hpe chyeju shakawn shagrau lu hkra shakut sa wa ga law.
By;
Sister Rose Angeline Maran Nang Doi (SFX)
RVA-Kachin Service (Myitkyina)


text:
Mungmyit Sinli Kut Hkai Ginwang, Wupawng Mungdan Shanglawt Hpyendap KIA Dap Dung (9), Kawng Sak Bum hta majan laja lana byin taw ai hta, dai ni shani ka ang hkying 12 aten ram kaw na dai
Nmawk ginra e, Wunpawng Mungdan Shanglawt Hpyen Dap KIA hte Myen hpyen dap lapran hpyen masa shaja hkat taw nna, gap gasat hkat wa na masa nga ai majaw, hkrit tsang ai mung shawa marai
Danai Lido lam kaba n tsa, Jahtu Zup Pyi Thu Tsit dap hte Wunpawng Mungdan Shanglawt Hpyen Dap KIA hpe lai wa sai August 27 ya shani, Jahtu Zup, Awng Ra, San Pya mare kahtawng
Hpakant ginra Maden Yang (Maw Pung) mare de Myen hpyen n gun kaba hte shang htim gasat wa na shiga majaw, dai ginra na mung shawa htinggaw 30 jan, tinang hte ni nawn ai jinghku ni
Myitkyina Tayang Zup lam lapran N Jip Yang mare na Hpungkyi Jawng sin ai, U Soe kaw sa manang lahkawng sa chyai nna, tsa sing lu sing sha rai, ga law hkat wa ai kaw, kahtam hkat
Jinghpaw mung hte Sagaing jarit mayan shara lahkawng hta Myen hpyen dap ni kaw na August 24 ya shana n bung li 4 hte Wunpawng Mundan Shanglawt Hpyendap KIA hte Mung Shawa Makawp Maga Dap
Slg. Shwe Min woi awn ai Pyi Thu Tsit magam gun marai 4 jawn wa ai Pajero maw daw hpe KIA Dung 3 ni kaw na Sani Hku mare hta hkap jahkring jep yu ai
Myitkyina N Jut Lung ( Aung Min Thar) mare hta August 22 ya jahpawt Ma jahtawng htu kyu hpyi hpawng lamang langai hta daw jaw ai lusha a majaw, sa du shang lawm ai ginra
Laiza Muklum kata gunrai dut ai ni yawng Myen gumhpraw hte sha dut jaw ra na lam Laiza Muklum Uphkang Rung Mungchying Uphkang Dap, Wunpawng Mungdan Shanglawt Asuya kaw na August 19 ya shani n
Wunpawng Mungdan Shanglawt Hpyendap KIA ginra kaw hpyen wunkat yu la nna, tinang ginra Sezin Mare de bai n htang wa ai PDF ramma marai 4 hpe, Myen hpyen dap gaw Hopin Muklum hta laknak


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Shingyim Wuhpung Kata Na Ramma ( Youth Program 7 Aug 2022 )
Shingyim Wuhpung Kata Na Ramma
Masha langai a sak hkrung bawng ring lam, masha langai a hten za hkrat sum lam ni yang, masha langai a ngalu kaba wa ai lam ni,masha langai a hkam jan lu ai atsam hte, sak hkrung lu ai ningja lam ni yawng gaw, shi a, kanawn mazum ai shingwang kata a ntsa, madung nga ai lam langai mung rai nga ai.
Ramma shagu nye mang hkang ngai lu hparan ai, madu hkum madu lit la lu ai, ngai sha, nye prat a hkaw hkam nga nna, da ting sak hkrung chye nga ga ai, kaja wa nga yang, tinang hkrai myi di chyip hparan lu na matu, shakut nga let, lam dam nga ai ramma ni, manghkang ni a npu, lip hkrum nga ai ramma ni law law rai nga ai.Shinggyim wuhpung wuhpawng ngu ai hpe hkrit na nga nra ai zawn, kabai da mung nmai nga ai, makau grupyin hta tinang a lam kaja tsun ai ni nga ai zawn, nkaja tsun ai ni mung law law rai nga ai, dai hta madu myit n gun atsam marai n ngang kang taw yang, dai tsun jahpai ai lapran kaw byawng lawm mat na rai nga ai
Jaw ai masa lam langai gaw,ngai ngu ai masha langai hpe, ngai hpe tsaw ra ai wa, ngai hpe ntsaw ra ai ni gaw, hkrang shapraw dat nga ma ai tinang kaja yang, baw nshamu ai nga tsun tim, tatut hta tinang kaja nga tim, htawt shamu mat ai baw ni law law rai nga ai lam dum hprang let shakut sa wa ga ngu n gun jaw mayu ai.Tinang hpe tsawra ai wa gaw, tinang hpe amyu mi mu wa ai ten, tinang hpe ntsaw ra ai wa gaw myu mi mu mada nga na sha rai nga ai, laga masha wa tinang hpe hkrang shatsawm hkrum taw nga ai nga yang, anhte ni gaw, laga ni hte kanawn mazum ai lam hpe grai sadi ra na re ngu shadum n gun jaw mayu ai.
Jamna hte bung ai masha ni...Masha langai ngai kadai ngu chye na matu, laga langai wa ra nga ai, lam nan chye hkawm ai ma langai lam hkawm ai nga yang galaw chye ai hkrang hpe sadi mu ga na rai nga ai, lagaw lahkam lahkawng masum htawt yang hpang de bai nhtang yu yu re ai akyang, shi hpe yu nga ai , lahpawt dum n gun jaw ai nga yang matut hkawm na, gataw mat tim, bai rawt hkawm chye ai akyang ni nga nga ma ai, hpang kaw yu ai masha nnga yang, dum kau dat chye ai rai nga ma ai. dai maji ni gaw, shanhte a manu hpe kanu kawa ni a myit kata tam chye nga ma ai. Masha langai hku nna, tsa lam shadang hpring sak hkrung lu na matu, tinang hpe hkap la ai wuhpung langai kaja wa teng sha ra kadawn nga ai, tinang hpe kam nna, hkap la lu ai wuhpung kata hta, anhte ni gaw, madu hkum madu kam ai lam nga ai ni, tinang a manu hpe chye nna, manu nga nga sak hkrung lu ai atsam nga ai ni byim wa lu na rai nga ga ai.
Masha Lapran Na Masha Langai... Anhte ni ra ai raitim, nra ai raitim, hkap la ai raitim, nhkap la ai raitim, anhte ni gaw wuhpung wuhpawng kata hta, matut sak hkrung ra na rai nga ga ai dai wuhpung wuhpawng kata kaw na sak hkrung let pru mat wa na ngu gaw nmai byim ai re majaw, gara hku man ap hkurm ra na ngu ai ladat ni hpe tam ra na re ngu shadum n gun jaw mayu ai.
Masha Shagu Hta Nga Chye Ai Hkrit Myit....Shyinggyim kanawn masum lam hta, Ngai Kadai Rai ngu ai hpe makoi magap da chye ma ai, madung lam yan gaw, ngai ngu ai masha hpe nra sharawng na tsang nna, ngai ngu ai lam hpe nshaw madun ma ai, dai rai yang, kanawn mazum lam hta, makoi magap lam hte, myimam gaup da chye ma ai, ngai ndai hku tsun yang shi ra na kun?, ngai ndai galaw dat yang shi pawt mat na kun?,nye lam ni tsun dan yang, ngai hpe shi kam sana nrai nga ai ngu ai hkrit myit ni hte, makoi magap da ai mungkan hta sak hkrung hkawm sa nga ma ai, dai hkrit myit ni a majaw, anhte ni gaw wang lu wang lang nrai mat ai hte, pyaw ai lam, jet ai tsawra myit ni a lam ntsa nlung lu nna, bawng ring rawt jat lam ngu ai hpe mung tat kau ra mat nga ai hpe dum hprang shangun mayu nngai kaja ai lam ni sha madun let kanawn mazum ai ten, lani mi ten, ngai ngu ai masha dan dawng wa ai shaloi, mang hkang ni chye byim nga ai hpe dum ra ai
Jet Ai Lam Gaw Mdung Re ngu ai hta gaw, Tinang hpe kaja wa wang lu wang lang bawng ring shangun na kanawn mazum lam gaw makoi magap da ai lam nnga jet ai ngai ngu ai masha langai hku jaw jaw sak hkrung nga sa ai lam rai nga ai Tinang a myit sawn lam, hkam la ai lam, kam ai lam ni hpe jaw jaw jahkrat madun nna, kanawn mazum ai lam gaw, langai hkrai hte sha nlu galaw lu nga ai tinang maga jet ai tara hku asan sha, hkrang madun ai shaloi hpang langai wa mung, madi shadaw garum hkrang madun ra na rai nga ai, byim wa ai lam yawng gaw kaja ai hku sha hkam la shangun ai nrai nga ai, jaw ai shut ai, kaja ai nkaja ai ngu gaw nga na rai nga ai, madu hkum nan mung shi a mabyim masa lam chye ma rai nga ai, ratiim madat ai wa a chye na ya ai lam gaw shi hpe n gun byim shangun nga ai.
Shada hting htawng kam let hkungga ai lam ni, chye na hkap la ai lam ni nga ai wuhpung wuhpawng hta, masha langai gaw, jet ai bawng ring rawt jat wa lu na rai nga ai, ndai wuhpung hta nga ai ngai a matu, shinglum ai, wanglung wanglang lu nga ai ngu ai myit langai gaw, masha shagu hpe jaw ai mabyim masa hte, jaw jaw nga nga magrau grang ai myit hte sak hkrung lu na matu, n gun jaw ya lu nga ai, ndai zawn lu nga ia shinggyim wuhpung langai gin shalat lu mu ga
#youth
#rvakachinservice


text:
KIA Masat (1) Dap Ba, Masat (10) Dap Dung ginra, Hka Garan makau kaw June (12) y jahpawt hkying (6:00) aten Myen hpyen gumshem dap hte KIA hpyen hpung ni gasat poi byin ai lam nga ai.
Hka Garan kaw na shamu shamawt wa ai Myen hpyen gumshem dap ni KIA hpyen hpung nga ai shara maga de chying lau du wa ai majaw KIA hpyen hpung ni hkap shingla gasat dat ai kawn gasat poi byin wa ai re lam chye lu ai.
KIA Masat (10) Dap Dung ginra rai nga ai Za Nan hka mahkrai pawt kaw mung June (10) ya shani Sumpra Bum maga de na yu wa ai Myen hpyen gumshem dap hte P.T.Ts hpawnghpawm hpyen hpung ni KIA ginra de htu shamu shamawt chying shang wa ai majaw KIA hpyen hpung ni hkap shingla gasat dat ai kawn gasat poi byin nna gasat poi hta Myen hpyen gumshem dap hte P.T.Ts hpyenla ni si hkala hkrum lam law ai hpe na chye lu ai.
N-dai bat laman Sumpra Bum lam hte Danai Lido lam mayan hkan Myen hpyen gumshem dap ni hpyen shamu shamawt nga ai majaw KIA hte gasat poi shani shagu ngu na daram byin nga ai re.
June (12) ya jahpawt hkying (7:00) aten daram hta gaw Manmaw maga de na Myen hpyen gumshem dap n-gun (100) grup yin lawm ai lagaw lam hpyen hpung ni malu masha, hpyen lang rung rai ni gun nna Myotit maga de shamu shamawt lung wa ai lam ni mung nga ai hpe matut sagawn chye lu ai.


text:
December 1, 2018
Hpaw hpang ai
Ningbaw : Madu Karai Kasang e, ngai hpe madi shadaw ya e.
Shawa : Madu e, ngai hpe alawan garum shingtau la rit.
Ningbaw : Kawa, Kasha, Chyoi pra ai Wenyi kaw hkungga shakawn nga u ga.
Shawa : Shawng ningpawt na hte maren, ya mung htani htana hkungga shakawn nga u ga law.
Mahkawn mangoi (Nawku mahkawn laika buk kaw nna, du sa ai ladaw na mahkawn langai ngai hpe hkawn mai ai)
Shakawn kungdawn ga (Psalmody)
Rau tsun na (1) (Antiphon)
Du sa ladaw: Jahtau garu let, masha ni hpe htawn tsun mu. Karai Kasang gaw du sa nna, anhte hpe hkye hkrang la na ra ai lam hpe myit mada ala nga mu.
(Shakawn Kungdawn 141: 1-9)
Manam pyaw ai baw a wan hkut gaw, Chyoi pra ai ni a akyu hpyi ga hte rau, Karai Kasang a man de mawng lung wa ai. (Shingran 8:4)
Karai Kasang e, ngai nang hpe shaga nga nngai; Ngai kaw alawan wa rit;
Nang hpe ngai shaga nga yang, nye a nsen madat mara ya e.
Ngai akyu hpyi ai ga, na a man e, manam pyaw ai mura zawn,
Ngai lata ladawn ai gaw, shana na hkungga zawn, rai nga u ga.
Karai Kasang e, nye a n-gup hpe sin ya e; Nye a nten chyinghka pat da ya e.
Nye a myit n shawp ai amu n maw u ga; Kaman lila galaw ai masha ni hte rau,
Tara n hkan ai bungli ngai mung n galaw n ga; Shanhte a reng ai shat hpe, ngai n sha lawm u ga.
Ding hpring ai wa gaw ngai hpe kayat u ga; dai gaw chyeju rai nga ai; Ngai hpe sharin ya u ga;
dai gaw baw chya ai namman zawn rai nga ai; Nye a baw dai namman hpe n hkum kau u ga;
masha ni a n hkru ai malai, Ngai akyu naw hpyi nga nngai. Shanhte a tara agyi ni pyi,
nlung hta agrawp kau ai hkrum ma yang, “Katsan ga a mahka e anhte a nrut nra ni ayai nga timung,
Dai gaw, aga hpe htu nna, galau kau ai hte bung nga ai,”Nga nna, ngai shapyaw ai ga hpe, shanhte na ma ai.
Kaning rai nme law, nye a Madu Karai Kasang e, Nye a myi nang hpe a mada nga li ai;
Nang hpe ngai myit mada nga nngai, Nye a asak sumri hpe hkum dawm kau ya e.
Nye a matu hkam ai mahkam hte, N hkru ai bungli galaw ai ni a nbyeng hta na, ngai hpe shalawt dat e.
Kawa, Kasha, Chyoi pra ai Wenyi kaw hkungga shakawn nga u ga.
Shawng npawt na hte maren, ya mung, htani htana hkungga shakawn nga u ga law.
Shakawn kungdawn ga (Psalmody)
Rau tsun na (2) (Antiphon)
Du sa ladaw: Jahtau garu let, masha ni hpe htawn tsun mu. Karai Kasang gaw du sa nna, anhte hpe hkye hkrang la na ra ai lam hpe myit mada ala nga mu.
Du sa ladaw : Yu mu, Madu gaw Shi a chyoi pra ai ni shinggrup nna du sa na ra ai. Dai shani hta nhtoi shingkang kaba dan pru na ra ai. Alleluia
(Shakawn kungdawn 142)
Ndai lam ni mahkra hpe Shi nni nkri hkrum nga ai shaloi jahpring shazup ya sai! (San Hilary)
Nye a nsen hte ngai Madu hpe jahtau nga nngai: Nye a nsen hte ngai Madu hpe akyu hpyi nga nngai.
Shi a man e nye a aru ara ngai ru kau na nngai, Shi a man e ngai ru tsang ai lam ngai tsun dan na nngai.
Nye a wenyi gawng run nga ai shaloi e, Nang nye a lam hpe chye nga ndai;
Ngai sa wa ai lam hta e, shanhte mahkam up da mu ai. Nye a hkra maga de mada yu u,
Ngai hte hkau chyap ai wa n nga ai; Ngai shingbyi shara hten wa sai,
Nye a myit masin hpe lahpawt ai wa n nga ai. Karai Kasang e, ngai nang hpe jahtau nga nngai;
Ngai shingbyi shawung shara hte, Hkrung nga ai ni a ga hta e nye a kambum, Nang rai nga ndai,
nga nna ngai tsun nga nngai. Ngai matsan mayan nachying hkrum nngai majaw,
Ngai hpyi jahtau ai hpe matsing la ya e; Hkan shachyut ai ni kaw na ngai hpe mawai la e;
Shanhte gaw ngai hta n-gun grau ja ma ai.
Na a amying ning sang hpe ngai shakawn nga lu n ga, Dai htawng hta na nye a myit masin hpe shapraw dat u;
Shing rai nang ngai hpe chyeju galaw ai majaw, Ding man ai ni ngai hpe bawp nga lu na mara ai.
Kawa, Kasha, Chyoi pra ai Wenyi kaw hkungga shakawn nga u ga.
Shawng npawt na hte maren, ya mung htani htana hkungga shakawn nga u ga law.
Du sa ladaw (Rau. 2): Yu mu, Madu gaw Shi a chyoi pra ai ni shinggrup nna du sa na ra ai. Dai shani hta nhtoi shingkang kaba dan pru na ra ai. Alleluia.
Du sa ladaw (Rau. 3): Madu gaw hpung shingkang atsam kaba hte du sa ai rai nna, asak hkrung mahkrung yawng hte gaw Madu hpe mu lu na mara ai.
Hkristu, Karai a shangun ma
Canticle (Philipi 2:6-11)
Shi gaw Karai Kasang a ahpraw nsam hta pra nga timung,
Karai Kasang hte maren rai nga na shingjawng kashun ai hku n nawn ai.
Tinang dai shagawm kau nna, mayam a ahpraw nsam dagraw let,
Shinggyim masha hte bung hkra tai wa sai;
Shing rai, masha a gawng shing-yan lang let shi hkum hpe shi shagrit kau nna,
Si ai du hkra madat mara nga ai. Gaja wa, wudang hta si ai du hkra madat mara nga ai.
Dai re ai majaw, Sumsing Lamu lahta tang na, dinghta tsang na hte Katsan ga na lahput
yawng mayawng hte gaw, Yesu a mying ning sang hte hputdi nna,
Yesu Hkristu gaw Madu rai nga ai, nga nna shinglet yawng mayawng hte gaw,
Kawa Karai Kasang a hpung shingkang a matu mara kajai gumhkawng nga mu ga,
Karai Kasang gaw shi hpe shagrau nna, amying shingteng yawng mayawng hta,
Grau ai amying ning sang jaw da wu ai rai nga ai.
Kawa, Kasha, Chyoi pra ai Wenyi kaw hkungga shakawn nga u ga.
Shawng npawt na hte maren, ya mung htani hta na hkungga shakawn nga u ga law.
Du sa ladaw (Rau. 3): Madu gaw hpung shingkang atsam kaba hte du sa ai rai nna, asak hkrung mahkrung yawng hte gaw Madu hpe mu lu na mara ai.
Chyum mungga I Htesaloni 5: 23-24
Ngwi pyaw ai a npawt Karai Kasang nan nanhte hpe hkum dinghkum shachyoi shapra myit ga; anhte a Madu Yesu Hkristu bai du sa ai shaloi e, nanhte a wenyi, myit masin hte hkum hkrang ting gaw, mara n kap hkra bau nga u ga. Nanhte hpe shaga la ai wa gaw kangka nga ai rai nna, ndai lam hpe mung galaw na ru ai.
Ningbaw : Ya hti ai gaw, Karai Kasang a mungga rai nga ai.
Shawa : Karai Kasang hpe chyeju dum nga ga ai.
Shagrau aw law ga (Benedictus ant.)
S : Madu e, na a ngang kang ai tsawra myit anhte hpe madun ya rit.
N : Na a hkye hkrang la ai lam mung, anhte hpe jaw ya rit. (S)
N : Kawa, Kasha, Chyoi pra ai wenyi kaw hkungga shakawn nga u ga. (S)
Shakawn mahkawn gadun (Short responsory)
Laban (1): Yu mu, Karai Kasang a mying ningsang gaw tsan ai shara kaw na du sa ra ai. Shi a shingkang shingwang gaw mungkan ting pri rai nga ai.
Maria a mahkawn ga (Magnificat) Luka 1: 46-55
Nye myit masin dai Madu hpe shagrau li ai; Nye wenyi mung ngai hpe hkye la ai
Madu Karai Kasang hta kabu gara li ai; Shi a mayam jan a myit gyip ai hpe shi mada yu nu ai;
Yu u, ya kaw nna shu mashi shu masha prat dingsa, ngai hpe a lu ai, ngu na mani ai.
Atsam rawng ai wa gaw, ngai hpe galu kaba ai galaw ni ai; Shi a amying ning sang chyoi pra lu ai;
Shi hpe hkrit kamyin ai ni a ntsa e, shu mashi shu masha du hkra, Shi a matsan dum ai myit a nga nga ai.
Shi a lahpum hte atsam pra di nu ai; Tinang kraw e maw ai hku hta gumrawng nga ai ni hpe,
shi shabra kau nu ai. Du magam ni hpe tingnyang na jahkrat kau nna, myit gyip ai ni hpe shagrau ya nu ai.
Kawsi hkrum ai ni hpe kaja ai hte jahkru shakat nna, Sut su ai ni hpe kaman dat dat nu ai.
Anhte a ji wa ni hpe tsun da sai hte maren, Abraham hte shi a kashu kasha ni hpe
Prat dingsa matsan dum ai lam dum nga na matu, Shi a shangun ma Israela hpe lanu lahku nu ai,
Kawa, Kasha, Chyoi pra ai Wenyi kaw hkungga shakawn nga u ga.
Shawng npawt na hte maren, ya mung, htani htana hkungga shakawn nga u ga law.
Shawa akyu hpyi ga (Intercessions)
Laban (1 & 3)
N : Karai Kasang a kasha gaw hpung shingkang kaba hte du sa ra ai. Masha yawng mayawng gaw shi a myi man hpe mu lu nna, nnan bai shangai na mara ai.
S : Madu Yesu e, anhte kaw du sa na hkum lanyan e.
N : Madu gaw, anhte hpe hpaji byeng ya nnan, chye na ai lam nnan, ningmu nnan ni la sa ya na ra ai. (S)
N : Madu gaw, anhte hpe kabu gara shiga, asak aprat hpe galai ya na atsam mung la sa ya na ra ai. (S)
N : Madu gaw, anhte hpe teng man ai lam la sa ya nna, anhte a Kawa Karai Kasang hpang de sa wa ai lam madun ya na ra ai. (S)
N : Numsha kaw na shangai nhtawm, nang gaw anhte a hkum hkrang hpe htani htana asak hte ngwi pyaw simsa lam hpe hpaw ya na ra ai. (S)
Madu a akyu hpyi ga
Hpang jahtum akyu hpyi ga (Concluding prayer)
Laban (1): Mahkra dang chye ai Wa Karai Kasang e, Madu Hkristu bai du sa ai shaloi, na a chyeju hte anhte hkam la lu sai mai kaja ai akyu ara a apu asi ni hpe lang let, nang hpe hkap tau lu na ahkang jaw ya rit. Anhte hpe San Pra ai ni a wuhpung hta hkap la nna Sumsing lamu mungdan de woi wa na matu, htani htana ahkrung nga nna up hkang nga ai, anhte a Madu Hkristu a marang e, hpyi nem nga ga ai.
Shaman ai ga:
Mahkra dang chye nna, hpung shingkang arawng sadang hte hpring nga ai Wa Karai Kasang gaw, anhte hpe matsan dum let, shut hpyit mara raw dat ya nna, htani htana asak de woi wa mi ga law.
S: Amen.
N : Madu Karai Kasang Wa hpe shakawn kungdawn nga ga law.
S : Karai Kasang hpe chyeju dum nga ga ai.


text:
July 31, 2020
AUGUST SHATA (4) YA
San Pra ai John Maria Vianney
(Jau : 1786-1859)
San Pra ai John Maria Vianney hpe “Jau ni laksan kam shamyet ai San Pra Masha’’ Patron of Priests, ngu nna masat shagrau ga ai. Shi gaw Fransik mung Dardilly kahtawng na, matsan ai kanu kawa yan kaw nna 1786 ning May shata 8 ya shani shangai wa ai. Asak 20 ning hta Lyons mare na Jau tai jawng de shang ai ; raitim “myit mang hpaji’’ Philosophy hte “ Karai Kasang a hpaji” Theology ni hpe shi nlu hkan ai ; grai yak dum nga ai.Jau tai jawng up shi hpe shapraw kau na tsun ai shaloi ginwang up Saradaw gaw : “ Nawku Hpung gaw hpaji kung zet ai jau ni hpe sha ra kadawn nga ai n re; chyoipra ai jau ni hpe grau ra kadawn nga ga ai.” nga nna bai htan ya ai.
1815 ning hta John Jau tai wa ai; shi hpe mare masha 230 sha nga ai, grai tsan ai Ars mying ai nam kahtawng kaw ginwang up Jau lit shatsam ya ma ai. Shi hkum hpe grai jamjau jaw ai sha n-ga, shi kaw mara sa raw ai ni a mara malai mung, shi she jamjau hkam la la rai nga ai. Shi gaw masha ni hpe mara raw ya ai shaloi , shanhte a wenyi kata na lam chye ya ai; masha wuhpung hpe chye gang zinlum ai shaman chyeju atsam ni lu ai. lani mi hta nayi hkum 14 mara raw ya ai; ngam ai aten hta ma ni hpe tara ga sharin ya nna, kaba ai ni hpe shanhte a shara kaw du hkra tara ga sa sharin ya ai.
Satan gaw 1824 ning kaw nna 30 ning tup , Wa Jau John hpe zingri shatsang ai. Satan gaw galang lang grai hkit na zawn nga ai nsen, galang lang gaw ndi nda rai hkrup mara shamu shamawt hkawm dan ai; galang lang gaw nta kata na arung arai ni wan hkru ai zawn re nsam hte masun jahkrit ya ai. “Cure of Ars” Ars mare hpe shamai shatsai la ai wa , nga nna shamying hkrum ai. Wa Jau John gaw shi a manang Jau ni e mung “masha a nya , masu ai” nga nna n kaw n law jahpoi ai hpe hkrum ai Kalang mi na shanhte Jau ni a wutsawk myit sumru kyu hpyi galaw ai aten hta Jau langai mi gaw Jau John hpe “ Masha amad” ngu jahpoi ai. Dai hpe na kau ai shanhte a Saradaw gaw: “ Nye a Jau ni yawng mung shi zawn, loi sha pyi mana na hpe ngai ra sharawng ai .”( I wish that all my clergy had a small grain of the sam madness ) nga nna tsun ai. Jau John gaw shagrau shakawn shamying ai mying ni hpe n ra sharawng ai.
1852 ning hta Jau John hpe “ Monsignor ’’ ngu nna shagrau shamying ma ai. De a lachyum gaw kahtawlik Nawku Hpung kata kaw Hpung a matu alak mi rai shagrau ging ai Jau kaba ni hpe shagrau ya ai mying ,English ga hku “ My Lord” ngu ai ga hte maren rai nga ai. Shi hpe “ Monsignor” ngu nna shagrau ya ai mying hte hpawn, shagrau shalawm ya dat ai gawm hte sangkan hking hpe dut kau nna matsan masha ni hpe garum jaw kau ai. 1859 ning hta San Pra ai John Maria Vianney hpe Madu a ja mungdan de woi la sai. Dai ni na aten du hkra shi gaw Ginwang Up Jau (Jawng Dung Jau ) ni nlang a kasi kamang kaja tai nna myit dum shagrau nga ga ai.
Nawku Hpung gaw dai ni e, Persia mung na amyu shayi ni hpe Nawku Hpung de woi jashawn la ai San Pra ai Ia (Ia) hpe mung myit dum shakawn nga ga ai. Shi gaw Grik amyu mayam num rai nga ai. Shi a makam masham n nyet ai majaw baw kahtam di kau ya ai hkrum sai.


text:
September 14, 2020
Wa sarabyin ni a matsun maroi ga ni (14 September,2020)
Tsawra ai gaw amying lu nga ai
Hpan Madu Wa Karai Kasang hte Hkyela Madu Yesu Hkristu gaw, ‘Shi hkum Shi sadi dung ma ai’, shinggyim masha hte mungkan ga ntsa hta mung sadi dung ma ai. Ndai lam hpe hpan da ai shani e Shi nan hpaw tsun dan sai. Shi a tsawra ai myit hpe n dawm la kau ai. Dai majaw “Kawa Karai Kasang gaw mara n lu ai Shi a Kasha shingtai hpe shingyim masha ni a mara gun la shangun sai.” Mara n lu ai wa hpe mara gun shangun ai gaw, hpan da ai arai mahkra hta nna, tsawra myit mahtang grau kaba nga ai ngu ai lachyum rai nga ai. “Karai Kasang gaw tsawra ai myit rai nga ai.” Dai tsawra ai myit gaw si hkrung si htan hta pyi grau atsam kaba nga ai. Dai tsawra ai gaw galoi mung masha hpe sharawt ya lu ai. Mara dat ya lu ai. Bai nhtang wa ai kasha hpe hkap tau la na, jin jin rai nga ai.Karai Kasang a kasha ni hpe hpung shingkang madun na matu galoi mung tam nga ai. Ndai zawn tsawra ai myit hpe hpaw madun dan ai gaw matsan dum ai majaw mung rai nga ai. Shing rai Shinggyim masha labau hta tsawra matsan dum ai hpe hkrang shapraw ya ai rai nga ai. Dai wa gaw kadai rai ngu san yu jang, Shi a mying gaw Yesu Hkristu nan rai nga ai.
Wa sarabyin John Paul II, Encyclical Redemptor Hominis (1979), 9


text:
Munggu ginwang, Puwang Man Hka mare hta, Myen hpyen dap ni gap dat ai lak nak kaba si wa hkrat ai majaw, asak 9 ning re ma la kasha si mat ai rai nna, kanu gaw hkala hkrum sai re.
Sakhkung hka sinpraw hkran Lau Gai maga de na, Myen hpyendap ni September 27 ya shana laknak kaba gap bun dat ai gaw Pu Wang Man Hka mare na Slg. Tang Gun a dum nta hta wa hkrat ai re.
Laknak si a majaw madu jan Labang Roi gaw hkala ai rai nna, asak 9 ning re kasha Ma Bung gaw September 28 ya, mana de maga asak si sum mat sai lam chye lu ai re.
Covid-19 pat shing dang ai lam hte, hpyen masa shuk ai majaw, tsi rung aten dep nlu sa nna nnga mat ai re lam dum nta masha ni hte chye hkat ai ginra masha langai tsun dan ai re.
Lahta Sammung, Munggu, Bangsai ginra ni hta lai wa sai July shata kaw nna Myen hpyendap hte Kokang MNDAA lapran majan laja lana byin ai majaw, mung shawa 2000 jan gaw hpyen hprawng nga ra ai re.
Dai hta nkau gaw hpyen yen dabang hta covid-19 ana zinli bai kahtap hkrum sha ai majaw, garum ntum grai ra ahkyak nga ai lam hpyen yen lit hkam ni kaw nna chye lu ai.


text:
RVA Jinghpaw Nsen Shapoi Dap
Radio Veritas Asia nsen shapoi dap kaw nna myu sha ga law law the nsen shapoi nga ai hta RVA Jinghpaw Nsen Shapoi Dap gaw Myanmar mung dan Jing hpaw mung daw hta shanu nga ai wun pawng sha ni hpang de madung da nna shapoi ya nga ai nsen shapoi dap rai nga ai. Wun pawng sha ni gaw madung hku nna Myanmar mung dan Jinghpaw mung daw hta shanu nga ai myu baw sang ni rai ma ai rai tim, Mi wa gun san mung dan, Thai, India hte kaga mung kan mung dan shara shagu hkan mung chyam bra nga pra nga ma ai.
Myanmar mung dan gaw Buddha makam masham hpe hkap la hkam sham ai ni malawng maga shanu nga ai mung dan rai nga ai majaw Karai Kasang a mungga hpe hkap na la na matu yak la nga ai. Sasana majen je ai jau ma ma ni aloi sha ndu lu ai tsaw tsan ai bum ga hkan shanu nga ai myu sha ni hku nna Karai Kasang a mungga hpe na la lu na matu grau nna pyi yak la nga ai. Karai Kasang a mungga hpe hkap la mayu ai ni law law nga nga ma ai rai tim buga hta magam gun ai jau ma ma magam gun ni nlaw ai majaw mung hkawm wa hkawm sa yak hkak ai the prat dep matut mahkai arung arai ni nnga ai a majaw mung Karai Karai Kasang a mungga hpe tang du hkra hkaw tsun shachyam shabra ai lam ni n galaw lu ai rai nga ai.
Ndai zawn re ai masa hta RVA Jinghaw Nsen Shapoi dap kaw nna wun pawng sha ni hpang de Karai Kasang a teng man mungga hpe lani mi hta lahkawng lang shapoi ya nga ai rai nga ai. “Radio nsen shapoi dap ni law law nga ai hta na, Myu sha ni hpe makam masham sharin ya ai, shing gyim tsawm htap nga sat nga sa lam ni hpe sharin ya ai, rawt jat bawng ring galu kaba wa hkra garum ya nga ai gaw ndai RVA Jinghpaw Nsen Shapoi Dap chyu sha re” nga nna lai wa sai 2001 ning Myitkyina mare hta galaw lai wa ai RVA shiga madat ai ni the hkrum zup hpawng hta Wasaradaw Pawlu Zing Htung Grawng tsun lai wa yu ai.
RVA Jinghpaw Nsen Shapoi Dap kaw nna shani shagu Myanmar mung gin dai ahkying jahpawt hkying 6 kaw nna 6:30 shana maga de hkying 7 kaw nna 7: 30 lani mi hta lahkawng lang nsen shapoi nga ga ai rai nga ai. Jahpawt daw shapoi ya nga ai meter band gaw 31 MHZ 9.545 hta rai nna shana maga na gaw meter band 19 MHZ 15.225 hta rai nga ai.
Labau (History)
RVA nsen shapoi dap hta jinghpaw ga hta nsen shapoi lu na matu shakut lajang ya lai wa ai gaw Columban jau Wa Jau Murphy rai nga ai. Wa Jau Murphy gaw Myanmar mung dan, Jinghpaw mung daw, Manmaw mare hta 8 ning nga nna sasana galaw lai yu ai jau rai nga ai. Ndai zawn rai jinghpaw mung daw hta 8 ning sasana magam gun hpai ngut ai hpang Wa Jau Murphy gaw Vatican TV ngu ai hkrang mu sen na hta Vatican radio lamang ni a lit hkam jau hku nna lit jaw hkrum lai wa ai. Ndai gaw RVA jinghpaw nsen shapoi dap byin tai wa na lam a npawt nan rai nga ai. Jinghpaw mung daw hta shanu nga ai wun pawng sha ni hte Wa Jau Murphy a lapran myit dun tsawra hkat ai Wa Jau Murphy a tsawra myit kaba gaw Radio Veritas Asia nsen shapoi dap hta Jinghpaw ga the nsen shapoi lu na lam hpe byin pru shangun lai wa sai rai nga ai.
Myu sha ga the kabu gara ai shiga shapoi lu na Wa Jau Murphy a yaw shada myit mada ai lam hpe dai shaloi na Myitkyina ginwang up saradaw rai nga ai Wa saradaw John How the bawng ban lai wa ai. Wa Jau Murphy the Wa saradaw John How yan myit hkrum lai wa ai the rau ndai nsen shapoi na masing hpe Myanmar mung dan na saradaw ni a madi shadaw ai lam hpe lu la na matu Wa Jau Murphy, Wa saradaw How the Wa saradaw Pawlu Zing Htung Grawng ni shakut lai wa ma ai. Myanmar mung dan saradaw ni a madi shadaw ai hpe lu la ai the rau myu sha ga the nsen shapoi lu na tang shawn ai laika hpe dai shaloi na Philippines mung dan Kawhtawlik nawku hpung a ning baw rai nga ai Cardinal Sin hpang de shaloi dat ai. Tang shawn laika hpe Cardinal sin hkap la myit hkrum ya lai wa ai the rau Myanmar mung dan hte thing bu mung dan ni rai nga ai Miwa gum san mung dan, India hte Thai mung dan ni de nsen shapoi hpang wa sai rai nga ai. Ndai labau shang nhtoi gaw 1982 ning August shata 20 ya shani rai nga ai.


text:
All Burma Students Democratic Front (ABSDF), laknak lang rawt malan ai (34) ning hpring masat nhtoi hpawng lamang hpe August (8) ya shani ဒေါင်းစစ်သည် gawknu hta galaw ai lam chye lu ai.
1988 September (19) ya shani Myen mung ting hpe Myen hpyen dap ni hku nna, daru magam ahkang aya yawng zing madu la kau ai kawn mungdan ting ninghkap kasu kabrawng wa ai hpe Myen hpyen dap hku nna mungchying mungshawa ni hpe gap sat wa re kawn, 1988.8.8 Jawngma Dap ABSDF paw pru wa ai re.
Myenmung Dingdung Daw ABSDF Amu Madu Dukaba Lashi Yaw Shu tsun ai hta “Hpyen gumshem ni hpe anhte gasat mat wa ai shaloi anhte hkrai gasat na nmai ai, ndai gaw mungdan ting hte seng ai magam lit re labau lit re majaw gaw, anhte galaw lai wa sai lam mung mungdan a matu re majaw, anhte a kanau ni ramma ni hpe hpa majaw ndai 8888 bying wa, hpa lachyum re ngu hpe dum na matu ndai labau hpe chye na matu ndai masat dingsat hpe galaw ai re” nga tsun ai.
Masat hpawng hta Wunpawng Mungdan Shanglawt Hpyen Dap lit nga salang ni, CDM sara, sarawun ni, mung mare masha ni hte dap shawa masha yawng marai (200) jan sa du shang lawm sai re.


text:
Nawng Lut Ginwang, Ta Mahkan hte Sezin kaw na, Myen hpyen dap hte Sam Hkyeng Hpyen Hpung SNA pawng hpawm dap shara lahkawng hpe, Wunpawng Mungdan Shanglawt Hpyendap KIA hte Mung Shawa Makawp Maga dap PDF pawng hpawm ni, dai hpawt August 8 ya, manap jau sa htim gap gasat zing madu la sai lam chye lu ai.
Se Zin mare Myen hpyen dap Hk M Y 119 dap hte Sam Hkyeng SNA dap ni nga ai Shwe Pyi Thit ( ရွှေပြည်သစ်) mare na dap shara lahkawng hpe sa htim gap gasat ai hta, Myen hpyen dap maga na sum machyi lam law nna, sinat laknak machyu pala n kau hpe mung padang dip zing la lu ai re lam chye lu ai.
Majan byin ai lam hte seng nna ginra masha langai tsun ai gaw, “ Dai hpawt manap maga hkying 1 ram kaw na sinat ngoi hpang ai dai hpawt hkying 6 ram du hkra re. KIA ni hpyen dap hpe sa gap sam ai, anhte gaw hkrit na shinggan de n gwi pru yu ai, ya majan byin ai hpang n bungli hte bai sa gap wa na hpe mung tsang taw ai,” nga ginra masha langai KNG shiga dap de tsun wa ai.
Dai dap shara lahkawng hta lai wa sai July shata kaw na, Myen hpyen dap hte Sam Hkyeng Hpyen hpung SNA ni pawng hpawm hpyen n gun 200 ram wa jat nga nna, mung shawa ni hpe gara de mung n pru hkawm shangun ai sha, hpyen ning gang shatai na nga taw ai dap shara re lam ginra masha ni tsun ai.
Dai hpawt sa htim gap gasat ai hta Myen hpyen dap maga de na 60 mm galu lau (1), RPG Lau (1), sniper lau (1), sinat kadun lau (1), MA 1 lau (1), MA 2 lau (1), hte SNA hpyen hpung ni kaw na M22 lau (3), M23 lau (1), M 16 lau (1) hte Machyu pala alaw alam hpe mawdaw kaji 2 hte htaw zing la wa sai lam shawng lam hpyen shi sawk ni tsun ai.
Myen hpyen dap daru magam zing kau ai hpang, Sam Hkyeng hpyen hpung SNA ni kaw nna, Nawnglut ginra ni hta shara la madu mayu wa ai majaw, Myen hpyen dap hte pawng hpawm nna, hpyen shamu shamawt ai lam ding yang galaw wa nga ai rai nna, KIA PDF hte jahkring hkring gap gasat ai lam ni mung byin nga ai re.
Dai shara ni hta lai wa sai shata kaw na Myen hpyen dap hte KIA PDF pawng hpawm dap ni majan laja lana gap gasat hkat wa ai shara rai nna, ya ten dai ginra na mung shawa n kau, Hpakant Tamahkan maga de hprawng shing byi taw nna, garum ningtum mung ra kadawn nga ai lam chye lu ai.


text:
The most recent war between Kachin Independent Army and Burmese Military broke out in the pretext of dam security by Burmese Military. KIA sent an appeal letter to Beijing to stop dam construction in Irrawaddy river’s Myitsone confluence (Malizup in Kachin). In its letter to China’s president, KIA made it clear that if dam construction […]
Opinion Post
Opinion Post
Theology of Warfare
Malihku (KICA) Aug 24, 2011 Tsawra hkungga ai, amyu sha ni a ningbaw ningla, magam gun kaji kaba, mungchying shawa yawng hpe majan byin ra ai Karai Masa a npawt nhpang tsun shana let, n-gun jaw mayu nngai. Abraham hpe Karai Kasang hku nna, lamu ga (Hkanan Mung) madu la na matu tsun ai shaloi, […]
Mauhpa Jinghpaw Wunpawng Ramma ni
Laiwa sai shata kaw nna Myen gumshem hpyen Asuya gaw Simsa lam la da ai Rawt Malan Uhpung ni hte Gap Hkat Jahkring da ai Rawt Malan Hpung ni hpe Myen gumshem hpyen dap a npu kaw Ga Jarit Sin dap (Boarder Guard Force) hku hkrang galai sa wa na matu Maja matsun shadut wa […]
Hpyen Du Shalat Jawng, Masat Yan (5) Jawng Hpaw Poi
Wunpawng Mungdan, Shanglawt Hpyen Dap kaw nna Woi-chyai bum ntsa kaw hpaw da ai, Hpyen Du Shalat Jawng a masat yan (5) hpaw poi hpe 2011 ning June praw 1 ya shani galaw lai wa ai re. Jawng hpaw lamang hpe jahpawt 08:30 am aten Hpung woi sara ni kawn wunli la akyu hpyi ap ya […]


text:
HPAJI HTE SENG AI LAM
A. Hpaji Hpan Ni
1. L.Th (Jinghpaw): Tsang shi htai ga sai ni a matu.
2. Bachelor Janmau ni: Tsang shi awng sai ni a matu:
a. Bachelor of Theology (B.Th)
b. Bachelor of Arts in Theological Studies (BATS):
i. Music hpaji madung
ii. English laika madung
3. Janmau langai lu sai ni a matu:
a. Master of Divinity (M.Div): Bachelor janmau langai lu sai ni a matu.
b. Master of Ministry (M. Min): B.Th janmau lu ngut nna, magam gun 5 ning hpring sai ni a matu.
c. Master of Arts in Christian Studies (MACS): Janmau langai lu da sai hpung masha ni a matu.
d. B.Min (Module): Magam gun manga ning a lahta de na ni a matu.
�
�
B. Hpaji Hte Seng Nna Hkan Sa Shadik Shatup Ra Ai Lam Ni
1. Credit Hour System
Laika sharin ai hkying hkum mi ngu na aten hpe bat mi hta manit (50) masat da ai. BATS program a matu gaw minit (40) masat ai re. Aten hpring jawngma wa gaw bat mi hta nlaw htum hkying hkum 18 kaw nna 21 du hkra lung ra ai.
2. Supplementary San Poi Hte Subject Repeat
a. Amat (Grade) 60% � 69% (�D� level) sha lu ai jawngma wag aw 3000ks. bang nna dai amat yawm taw ai subject hpe supplementary san poi htai nna bai jahpring la ra ai.
b. Supplementary san poi ni hpe jawng calendar hta masat da ai aten ni hta sha htai lu na. Dai masat da ai aten hta n sa htai ai rai yang, dai n htai ai subject gaw hkrat ai (F �Grade) ngu masat mat wa na re.
c. Laning mi na jawng lung shaning ngut ai hpang bai htai ra ai Supplementary subject ni hpe hpang shaning na jawng lung shaning hta ngut hkra htai ra na. Lai wa sai shaning na supple subject ni hpe ya lung nga ai jawng lung taw ai shaning hta n htai ngut ai rai yang, hpang na jawng lung shaning hta matut lung na ahkang n lu na.
d. Supplementary san poi ni hta C+ grade hta jan nna n mai lu ai.
e. Subject langai ngai hta san poi hkrat ai (F-grade/59% a n pu) rai yang, dai subject hpe 5000/-ks bang nna laksan bai lung la ra ai.
f. Supplementary bai htai ai shaloi masat da ai amat n lu ai jawngma wa gaw kalang bai kahtap na htai ra ai. Dai zawn lahkawng lang bai htai ai shaloi 5000/ks bang ra na.
�
2. Amat (Grade) Jaw Hkrang
�
Matsing: English hte Jinghpaw Language awng masat amat gaw 60% re. 50%�60% lapran lu ai ni gaw supplementary sanpoi bai htai ra ai.
L.Th, B.Min, B.Th/L.Th (Eng.) hte BATS program ni atsawm sha ngut kre lu na matu nlaw htum GPA 2.0 (77, C+) lu ra ai.
1. Jawngma langai gaw subject shagu hta nlaw htum C� grade lu ra ai.
�
2. Semester langai hta subject yawng a matu masat shadang nlaw htum C� grade lu ra ai.
�
1. N Hkum Tsup Mat Ai Grade
Machyi makaw a majaw (sh)n koi yen lu ai lam lama ma a majaw semester htum wa maga hta n lu jahkum shatsup ai rai yang, Incomplete (I) grade hpe jaw mai ai. Dai zawn Incomplete Grade lu da ai subject ni hpe san poi ngut ai hpang shata mi laman hta bai jahpring la ra ai.
2. Rap Shara Shadang Amat (Grade Point Average)
Rap shara shadang a mat (GPA) gaw jawngma langai a hpaji madang hpe madun dan ai rai nna dai hpe lawu na hte maren sawn shachyaw la ai re.
A = 4.0 x course credit hours = Total points
A- = 3.7 x course credit hours = Total points
B+ = 3.3 x course credit hours = Total points
B = 3.0 x course credit hours = Total points
B- = 2.7 x course credit hours = Total points
C+ = 2.3 x course credit hours = Total points
C = 2.0 x course credit hours = Total points
C- =.7 x course credit hours = Total points
D+ = 1.3 x course credit hours = Total points
D = 1.0 x course credit hours = Total points
D- = 0.7 x course credit hours = Total points
F = 0.0 x course credit hours = Total points
I = Incomplete, and is not counted for point average
P = Pass, but is not counted for point average.
AU = Audit, but is not counted for point average.
W = Withdrawal, and is not counted for point average.
Total points � credit hours = GPA
The grade point average (GPA) is obtained by dividing the total points by the total number of credit hours.
�
3. Masat Da Ai Hpaji Madang N dep Ai Ni (Probation Status)
Jawngma langai gaw semester langai hta rap shara amat (GPA) 1.6 a lawu de sha lu taw yang, dai wa gaw masat da ai hpaji madang hpe n dep ai ngu sawn la hkrum na rai nga ai. Hpang na semester hta mung GPA 1.6 a lawu de sha naw rai nga yang, dai jawngma wa gaw dai shaning ting na atan hpe bai kahtap lung ra ai (Class repeat).
4. Jawng Jahkring Kau Lu Ai Lam Ni
KTCS gaw lawu de na mabyin masa ni hte seng nna jawngma kadai hpe mung jahkring kau na ahkaw ahkang nga nga ai:
a. Masat da ai hpaji madang n dep ai ni.
b. Jawng a ritkawp tara ni hpe tawt lai ai ni hte myit hkam sha lam hpe a tsawm n lu hkang zing (myit n-gring) ai ni.
5. Hpaji Hte Seng Nna Hpyi Shawn Mai Ai Lam Ni (Academic Appeals)
Hpaji sharin a chyin ai lam hta myit n dik ai lam ni, myit n pyaw ai lam ni nga yang, seng ang ai sara/num ni hte jahkrup nna hparan la mai ai. Seng ang ai sara/num ni hte jahkrup nna n lu hparan ai rai yang, hpaji up hte sa jahkrup nna manghkang ni hpe hparan la mai ai lam nga ai.
6. Hpaji Hka Ja Ai Hta Dingman San Seng Ra Ai Lam
KTCS jawngma ni yawng gaw hpaji hka ja ai lam ma hkra hta dingman san seng ra ai. Hpaji hte seng nna n ding n man, n san n seng ai ngu ai gaw�sanpoi hta laika lagu yu ai, kaga wa ka da ai laika hpe raw kahtap ka nna tinang ka ai laika zawn masu ai lam, laika buk ni kaw nna hkan ka la ai lam hpe masat masa n madun ai lam, subject langai hta galaw da ai assignment paper hpe kaga subject langai hta mung bai tang madun ai lam ni rai nga ai. Ndai zawn n ding n man ai lam ni hpe mu jang, jawng kaw na jahkring hkrum ai du hkra ahkyak la na lam nga ai.
7. Jawng Man Man Lung Ra Ai Lam
Jawngma ni yawng gaw tinang lung ra ai atan ni ma hkra hta man man lung ra ai. Atan langai mi hta (2) lang hta jan nna n mai hprai ai. (2) lang hta jan nna atan hprai mat ai rai yang, dai subject hpe sanpoi htai na ahkang n lu ai. Ahkyak ai lam ni nga ai rai yang, seng ang ai sara/num (sh) hpaji up hpang de sa nna ahkang hpyi ai lam galaw ra ai.
8. Aten Galu AHkang Hpyi Ai Lam
Hkam ja lam a majaw, si hkrung si htan lam ni a majaw semester langai (sh) dai hta jan nna jawng gan hkring mayu ai rai yang, matsan dum lama ahkang hku nna ahkang mai hpyi ai. Ahkang lu ai rai yang, dai hkring da ai aten ladaw hpe laika sharin aten ladaw masat da ai lam hta n sawn bang ya ai.
9. Laika Sharin Aten Ladaw Masat Ai Lam
Program hta hkan nna law dik htum sharin la mai ai aten ladaw ni hpe lawu de na hte maren masat da nga ai:
B.Min & M.Min a matu: 4 ning
L.Th a matu: 6 ning
B.Th/L.Th (Eng.) & BATS a matu: 7 ning
M.Div a matu: 5 ning
M.A.C.S a matu: 5 ning
10. Major Paper
L.Th hpang jahtum shaning jawngma yawng gaw laika man 15 kawn 20 lapran Major Paper hpe ka nna tang madun ra ai.
11. Jawng Yu Poi Shang Lu Na Matu Ra Kadawn Ai Lam Ni
a. Jawngma wa gaw hpaji hte seng ai jahpring shatsup ra ai lam ni ma hkra hpe myit dik ai du hkra jahkrum shatsup nna kaga jawng hte seng ai jahpring shatsup ra ai lam ni ma hkra hpe mung hkum tsup hkra galaw ra ai.
b. Masat da ai rap shara shadang amat GPA hpe lu ra ai. L.Th, B.Min, BATS hte B.Th/L.Th (Eng.) programs ni a matu n law htum GPA 2.7 lu ra ai.
c. Jawng hta hka n mai shakap da ai.
d. Jawngma wa a arawn lailen, hpaji madang ni hpe sharin sara council kaw nna madi shadaw ai lam hpe hkam la ra ai.
e. Hpaji sawk gindai kaw nna laika buk ni ma hkra hpe bai ap da ra ai.
f. Jawngma wag aw sharin sara council kaw nna madi shadaw dat ai hte maren hpang jahtum jawng a uphkang komiti kaw nna madi shadaw ai lam hpe hkam la ra ai.
12. Ningtawn Ai Hku Awng Dang Ai Lam
KTCS hta nlaw htum lahkawng ning a lahta de lung la ai jawngma langai gaw lawu de na rap shara madang amat (GPA) lu ai rai yang, ningtawn ai hku awng la ai lam re hpe masat masa galaw ya nga ai:
3.5 � 3.6 GPA merits graduation with Honors (Cumlau de)
3.7� 3.8 GPA merits graduation with High Honors (Magna Cumlau de)
3.9�4.0 GPA merits graduation with Highest Honors (Summa Cumlau de)


text:
U.S. Hka Dap nbungli htaw sanghpaw, the Nimitz Carrier Strike Group, hte India Hka Dap sanghpaw ni gaw, India Nammukdara e ginrun hpyen shaman shakyang ai lamang galaw nga ai lam July 23, bat Mali
Himalaya bum ntsa, ndai laman jarit gashun hkat manghkang bai byin wa ai shara de Miwa hte Gala mungdan lahkawng na hpyen n-gun, wa jat tawn ai lam ni galaw ai re. Gala hpyen n-gun
Myen mung aten, June 20, jahpawt hkying 6am du hkra, Dingda Amerika, Brazil mungdan hta Covid-19 ana mu jep masha 1,038,568 du sai majaw, kade n na ten U.S. hpe lai nhtawm ana zinli sawng
Miwa hte Gala, mungdan kaba lahkawng hpyenla ni, Himalayas bum nta ladaw galu byin nga ai jarit manghkang hte seng nna, June 15, bat Langai Ya shana hta gaw, man hkrum adup hkat ai kaw,


text:
February 1, 2022
DOCAT [283- 285] Mungkan Wunpawng Hpung hte simsa lam
Mungkan Wunpawng Hpung a ritkawp tara hpe, madi shadaw hkap la ai Nawku makam masham hpung ni law law nga nga ai. Dai hta Anhte a Kanu Kahtawlik Nawku Hpung mung lawm nga ai. Ndai Mungkan Wunpawng hpung, hpe Mungkan Majan II a mahkrum madup ni hpe dinglik yu ai nna, 1945, 24 Oct. hta hpaw ninghtan da sai rai. Hpang de majan bai n byin hkra makawp maga na matu yaw shada nna, hpaw da ai rai nga ai.
Mungkan Wunpawng Hpung a ritkawp tara gaw mungdan ni a lapran e manghkang byin ai shaloi, laknak hpe kam nna hparan la ai hpe hkum pat da ai: La ma sa gasat ai shaloi raitim; tara shang myit hkrum da ai hte maren, madu hkum hpe madu makawp maga na matu, simsa lam hpe hkan shatup na matu Mungkan Wunpawng Hpung shim lam (UN Security Council) lajang ai hte maren hkan sa ra ma ai.
Anhte mungkan masha ni a prat hta, hpa majaw majan byin wa ai rai ta.? mungkan mungdan ni hta, Masha law law a lapran e nju ndawng ai myit shaning law law ru jung mat wa ai majaw rai nga ai. Shada myit masa n bung hkat ai, tinang chyu ahkaw ahkang la mayu ai, tinang a myu sha ni chyu sha ahkaw ahkang madu da mayu ai, sutgan ra marin law hpa ai, tingkyeng myit rawng ai majaw majan byin wa ai rai nga ai. Bai kaga lam ni gaw, shaning law law dip sha hkrum ai, malu masha ,hpun palawng nga shara grai matsan jam jau ai, mung masa hte seng nna ga shaga na ahkaw ahkang n lu ai, dang sha hkrum ai, n tara ai lam law law a majaw majan byin wa ai rai nga ai. Bai langai mi gaw, matsan ai masha law law hpe jai lang nna lu su ai masha n kau mi, laja lana re manghkang shabyin dat chye ma ai. Ndai lam ni a majaw majan byin wa ai re.
Wa sarabyin Francis 2014 ning July 20 ya shani mungga tsun ai hta, Simsa lam a Karai Kasang gaw nanhte a ntsa e jet ai, ga shaga lu na matu hte, bai hku hkau wa lu na matu shabyin ya u ga. Laja lana re masa ni hte majan hpe n awng dang lu ai. Laja lana re lam ni hpe simsa ai lam ni hte dang kau lu ai. nga nna tsun lai wa sai.
Bai nna (1871-1945), laman nga lai wa sai, Francik mung na ga shagawp laika ka sara wa Paul Valery tsun ai gaw, “Majan ngu ai gaw, shada n chye hkat ai ni a lapran e, masha wunawng wuwa sat kau ai hpe majan ngu ai re. Bai lam mi gaw, tinang chye hkat ai masha ni a akyu matu nga nna, mara lu ai masha wunawng wuwa hpe n sat ai sha makawp maga da ai mung majan re.” nga nna tsun lai wa sai.
Majan gaw simsa lam hta n kaja dik ai hte sum dik ai lam langai mi re. Dai majaw Nawku makam masham Hpung law law gaw “majan hte zingri ai lam” hpe, ya sha ya sha ninghkap nga ai. (cf. Vatican Council II, GS 77, and also CCC 2307-2317).
“Majan a majaw byin ai n kaja lam ni, n tara ai lam ni hpe koi kau lu na matu anhte dang di lu ai, hpa raitim galaw ra ai” nga nna, Nawku hpung a tara laika ( Catechesim of the Catholic Church No. 2327) hta tsun da nga ai. (CCC 2327).
Raitim, “majan byin wa na hpe chyu sha, tut nawng hkrit tsang nga ai mungdan ni, mungchying sha hte seng ai ahkaw ahkang n lu ai mungdan ni, simsa lam galaw na matu ahkaw ahkang n lu ai mungdan ni gaw, madu hkum hpe madu makawp maga na ahkaw ahkang ni mung hkrat sum mat wa ai.” nga nna Nawku hpung a tara laika ( No. CCC 2308) hta ka da nga ai.
Dai majaw Hpu nau ni e; anhte mungdan sima lam, hkrak ra sharawng ai rai jang, simsa lam hpe jahten sharun ya ai lam ni hpe, jawm sumru dinglik yu nna koi yen nga ga. Ngwi pyaw sim sa lam n nga hkra jahten sharun ya ai , tinang chyu ahkaw ahkang la mayu ai, tinang a myu sha ni chyu sha ahkaw ahkang madu mayu ai, sutgan ra marin law hpa ai, tingkyeng myit rawng ai lam ni gaw simsa lam hpe dingbai dingna jaw ai lam ni re hpe chye da ra ai. Bai nna, shaning law law dip sha hkrum ai, malu masha , shingbyi shara, bu hpun palawng grai matsan jam jau ai, mung masa hte seng nna ga shaga na ahkaw ahkang n lu ai, dang sha hkrum ai, ndai zawn re n tara ai lam ni mung simsa lam hte tsangang shangun ai lam ni rai nga ai law.


text:
September 25, 2020
Anhte shinggyim hpawng hta, matut mahkai arai rai nga ai Media ‘computer, internet’ – mobile phone ni, shang ka-up wa ai majaw, tinang a nyan marai sawn sumru dinglik yu ai lam ni yawm mat wa sai. Myit sumru dinglik yu nna, hkungga tsawra let, ganawn mazum ap nawng chye ai lam n nga mat wa sai. Moi na hpaji rawng ai ji woi ni a matsun maroi ga ni sumru na, madat na ten pyi n nga mat sai. Kaja wa nga yang, atsam kaba la ai media rung rai hpe, anhte a tsawm htap ai htung hkying ni rawt jat wa hkra akyu jashawn ra ga ai. Jet ai hpaji hpe gaw, tinang a hkum hpe atsawm dinglik yu ai hku nna sha lu la nga ai. Media kaw na nlu mai ai. Shiga nau law ai majaw, ndang ai kandang hpai ai the pyi bung wa ai. Dai shiga ni a majaw, myit masin n simsa ai. Myit kraw kata rawng ai baza bum the bung wa ai. Shinggyim masha hku hkau lam hta mung tinang a myit hte htuk ai ni hpe sha matut mahkai nna nra ai ni hpe, jahkring kau ai pat kau ai, Internet mahku mahkau madaw shara la mat wa sai. N dai prat hta, shinggyim masha shada hku hkau ganawn ai, shingra maka makau grup yin hte, jum hkra matut mahkai lam n nga ai sha, jak rung, hkrangmu sen na, phone, ni hte sha nga len mat wa sai. Akyu jaw ai lam mung nga ai. Media a majaw, shada da tsawra hku hkau matut mahkai lu ai, hpaji machye machyang garan kachyan lu ai, mai kaja lam mung galaw ya lu nga ai. Kalang lang ‘media’ gaw masha a hkam sha ai lam yak hkak hkrit tsang lam, masha a myit ru ung ang ai lam ni hpe makoi magap da ya chye nga ai.
Dai majaw, anhte sadi ra ai lam gaw, shiga matut mahkai ai Media gaw shinggyim masha a myit hpe sharawt ya lu ai zawn, masha shada kanawn mazum lam hta, myit n dik ai lam myit kaji ai lam ni mung byin chye nga ai hpe sadi ra ga ai.
Laudato si
Wa sarabyin Francis


text:
March 1, 2022
Wan gam ladaw a matu Wa Sarabyin Francis a mungga: Mai kaja ai nli gat hkai mu.
2022 Wan gam ladaw a matu Wa Sarabyin Francis hpung masha ni hpe shana ai mungga hta, nanhte mai kaja ai hkaili gat hkai mu, shaloi nanhte hkum nan a matu mung masha ni a matu mung mai kaja ai nsi nai si lu la na ra ai nga nna tsun shana ya sai.
Wa Sarabyin Francis gaw shi a mungga hpe San Pawlu Galati masha ni hpe shagun da tai laika hpe madung da nna tsun shana ya sai. “ Kaja ai amu galaw na matu anhte nhkrit ntsang ga. Kaning rai n me law anhte n yaw ga yang gaw, aten ladaw du jang dan la na anhte ra ga ai. Dai re majaw, aten ladaw naw pra nga yang, anhte masha nlang hte hpe mai kaja ai amu galaw nga ga.” Galati 6:9-10
Karai Kasang hte magam gun ai ni (God’s co-workers)
Wa Sarabyin gaw nli hkai nna bai dan la ai masa hpe madi madun let, ndai Wan gam ladaw gaw anhte myit malai lu nna, anhte a myit jasat ni hpe galai shai kau ra ai aten rai nga ai nga nna tsun shadum sai. Shaloi anhte a prat hta tengman dinghpring ai, tsawm htap ai lam ni byin wa na ra ai. Dai gaw nga manga hpe madu la na malai, garan jaw chye ai lai kyang ni, nga manga hpe lahkawn la kau na malai, mai kaja ai lam ni hpe hkai shabra garan jaw chye wa na rai nga ai.
Wa Sarabyin matut sanglang dan ai gaw, shawng ningnan e anhte a shinggyim masha dinghku nta ni hta, “mai kaja ai lam hpe law law hkai dat u”. Ndai Wan gam ladaw hta, Madu a mungga hpe atsawm sha madat sumru ai hku nna, Karai Kasang a chyeju kumhpa hpe chyeju bai htang u. Shaloi Karai a munggga gaw “anhte a prat hta apu pu asi si wa na ra ai”. Ndai lam hku nna anhte gaw Karai Kasang a magam gun ni tai wa na ga ai. Dai gaw Karai Kasang a mai kaja ai chyeju hpe gam garan ya ai tai wa nga ai.
Nsi nai si shu la ai (Reaping the harvest)
Anhte a prat hta kaji dik ai mai kaja lam sha galaw dat ai raitim dai mai kaja ai lam gaw, Madu Yesu a nhtoi, manam pyaw ai sama hku nna mungkan ga de shachyam shabra ya ai. Ga shagawp laika hta rawng ai hte maren, “ marai mi hkai mat wa ai, marai mi gaw bai dan la ai” nga ai. Anhte nan hkai dat ai nli tum a apu asi hpe gaw anhte loi mi sha lu la na ga ai. Grau ahkyak ai gaw masha ni akyu lu na matu anhte mai kaja ai lam galaw ra ai. Dai a marang e anhte a tingkyeng myit hte anhte ra ai hku chyu sha galaw mayu ai myit hpe shamat kau ya ai. Gingdan ai lam n nga tim madu Krai Kasang a hkyikhkam tsawm hpap ai yaw shada lam de du shang wa nga ga ai.
Akyu hpyi ai, Wan gam ai, Tsawra matsan dum ai magam galaw ai. (Prayer, fasting, and charitable giving)
Wa Sarabyin gaw San Pawlu Galati masha ni hpe ka da tai kaika hpe la-kap nna, moi prat kaw nna Wan gam ladaw hta hkan lang hkrat wa ai lam ni rai nga ai akyu hpyi ai, Wan gam ai, shawang alu sak jaw ai lam ni galaw na matu shadum ya sai. Akyu hpyi ai lam hta myit n daw ga. Anhte a prat hta Karai Kasang hpe ra ga ai, shinggyim masha ni hpe mung ra ga ai. Anhte a nhkru nkaja ai prat hpe ru kaw nna baw kau lu na matu myit n daw ga. Wan gam ai hku nna, anhte mara hpe gasat ninghkap na matu n-gun atsam jat wa ga ai. Mara raw ai Sacramentu hku nna, hkum hkrang ngang gayut ra marin ai mara hpe gasat kau lu ga ai. Anhte a makau grupyin htimbu ni hpe tsawra matsan dum ai magam galaw na myit n daw ga. Kaja wa ra gadawn nga ai ni hpe sharawng awng ai hte, kabu gara ai hte garum shingtau la ga.
Shaning shagu Wan gam ladaw hta mai kaja ai magam hpe, tsawra ai myit hte, tara rapra ai hte, myit hkum myit ra ai hte, galaw sa wa ga. N dai magam ni gaw, prat tup na matu kalang galaw yang ram sai ngu ai n rai nga ai. Shani shagu tatut galaw ra ai lam ni re, nga nna Wa Sarabyin tsun shana ya sai.
Mai kaja lam galaw na matu myit n ba ga. (Do not grow tired of doing good)
Anhte a myit masin ga namhpun hpe Wan gam ai hku nna gram lajang ya ai. Akyu hpyi ai hku nna hka jaw ya ai, tsawra matsan dum ai magam hku nna, bawng ring kaba wa shangun ai. Wa Sarabyin kahtap nna bai tsun shana ai gaw, mai kaja ai lam hpe galaw na matu hkum ba mu, “Ngang grin ai kam sham myit rawng mu” Anhte myit ndaw ga ai rai yang, aten du jang anhte nsi nai si shu la lu na ga ai. Hkam sharang let myit galu ai hte nga sa ga yang, Madu Karai ga sadi jaw da ai hte maren shaman chyeju lu la na ga ai. Anhte hkye hkrang la hkrum ai sha n ga, masha ni mung hkye la hkrum na rai nga ai nga nna Wa Sarabyin Francis shadum matsun ya sai.


text:
Myen asuya dap hte Wunpawng Mungdan Shanglawt Hpyendap, KIA, lapran lahta Sammung, Kutkai Ginwang, Kaleng ginra kata gasat gala lam byin nga ai gaw, June 19, bat Manga Ya, du hkra, nhtoi mali ya du sai.
Bat Manga Ya, shana maga hkying 5pm jan hta byin ai majan gaw loi laja nna aten minit 40 daram na ai hte, laknak kaba nsen ni hpe Kaleng mare kaw na pyi na lu ai nga, ginra masha ni tsun ai.
Gasat gala majan gaw KIA Dapnawng Dapdung (29) hte Myen hpyen hpung hkrum katut nna byin ai re.
“Gap hkat ai shara gaw Man Tung hte Nam Hu ni a hka la, hka baw kaw re, hpyendap kaw n re. Div. hte Dung (29) ni yen nga ai shara kaw gap hkat ai. Kaleng kaw na pyi laknak kaba nsen ni grai na ai,” KIA Dapba (4) hpyendu langai, Jinghpaw Shiga Dap, KNG, de tsun shana ai.
Kutkai a sinna maga deng 8 jan gang ai, KIA Dapba (4), Dingda Ginwang Ginjaw a Kaleng ginwang daw shara de Myen hpyen Tat-ma (88) hte (99) hpyen hpung ni shara jut masum na htu shadut wa ai majaw, KIA hte gasat gala lam ni gaw June 16 ya shana kaw nna byin wa ai re.
Ya ten Myen asuya dap hte bilateral gap hkat jahkring na jahkrup nga ten, Jinghpaw Mungdaw hte Lahta Sammung tinang KIA dap ni yawng madu hkum makawp maga hta lai nna asuya dap ni hpe sa htim gap gasat ai n galaw na matu matsun da ai re.
Ya mungkan COVID-19 ana zinli makawp ninghkap ladaw, Myen hpyendap gaw, jahten sharun hpung ngu masat ai, Rahkai AA hte byin ai majan hta lai, ngam ai rawt malan hpung ginra ma hkra kaw gasat poi jahkring ai lam hpe May (10) kaw nna August (31) du hkra galaw ai lam, ndau sai re.
Dai zawn tsun tim, Lahta Sammung nga KIA dap daju ni hpe shading nna htu shadut htim gasat ai lam ni galaw nga ai kaw, June 6-7 hta Muse ginwang kata KIA Dapba (6), Dung (9) a daju Htan Hpa Bum hpe gasat zing sai. Dai hpang, ya Kutkai, Kaleng kaw KIA dap ni hpe htu gasat nga ai re.
KIA maga tinang dap de Myen asuya dap ni, ni kahtep wa ai snr du wa jang she loili ninghkap gasat nna yen mat ai ladat galaw nga ai majaw KIA gaw ‘hpyen wa hpe atsawm n gasat ai ngu’ ginra masha ni ja ja tsun dinglung ai lam hkrum nga ai re.


text:
Hpakant lam, Nam Ya mare P.T.Ts ningbaw U Htun Htun Oo gap sat hkrum ai majaw Myen hpyen gumshem dap hte P.T.Ts hpung ni kawn mare kata laja lana jep chyoi ai lam ni galaw nga ai hpe chye lu ai.
Dai P.T.Ts Ningbaw wa gaw September (20) ya jahpawt hkying (7:30) aten daram hta hpyen dap kawn yu wa ai kaw shi a dum nta shawng kaw du wa ai hte sengke jawn nna sa wa ai kadai re tup hkrak n chye la lahkawng kawn sinat hte gap sat kau da hkrum ai re hpe chye lu ai.
U Htun Htun Oo gap sat kau hkrum ai hpang Myen hpyen gumshem dap hte P.T.Ts hpung ni gaw mare kata sinat gap kapaw nna ginra mungmasha ni hpe san jep ai lam ni galaw nga ai hte Myen hpyen gumshem dap kawng kaw nna mung makau grup yin de laknak kaba ni gap bang nga ai majaw ginra masha ni hkrit tsang maja let sha nga nga ai hpe chye lu ai.
Nam Ya Myen hpyen dap hte P.T.Ts pawnghpawm hpung ni gaw lai wa sai ten hkan mung makau grup yin de laknak hkrup mara gap shadam ai majaw mungmasha hkra hkala hkrum ai lam , dum nta hten hkrum ai lam ni nga sai re hpe chye lu ai.


text:
October 1, 2020
Lisieux mare na San pra ai Theresa a matsun maroi ga ni
- Masha marai shagu numri pan chyu ra ai rai jang, ginhtawng ta a tsawm htap ai du hkra ladaw ni mat mat na rai nga ai.
- Ngai si ai hpang, sumgsing lamu du jang, numri pan ni hpe jahkrat dat ya na. Sumsing mungdan na nye prat hpe shinggyim masha ni a matu sha aten jai lang na.
- Chyoipra sanseng ai ngu ai gaw, wa karai kasang myitra ai hpe sha hkan galaw ai hte, Karai Kasang byin shangun mayu ai hku asak hkrung ai hpe ngu mayu ai.
- Jet ai tsawra myit ngu ai gaw,manang wa ai n-gun kya ai lam hpe hkam sharang ya ai, manang wa a n-gun kya ai lam hpe n yu mau ai, Shi a kaji dik ai kaja lam hpe shakawn ya ai.


text:
NUG Asuya Hpaji Hkringmang Dap kaw na hpaw ai, Kachin State Comprehensive University (KSCU) Opening Ceremony hpaw hpawng lamang hpe September (12) ya shani Laiza Muklum kaw galaw la lu sai re.
Dakkasu hpaw ai a yaw shada lam hpe KSCU Dakkasu byin tai wa hkra woi awn galaw ai Ningtau Hkringmang Daju (Vice-chancellor) Dr. Aung Ko Ko Lin tsun ai hta “Jinghpaw mungdaw hte jarit mayan hta nga ai, mung shawa ni, madang tsaw hpaji sharin lu hkra ladat shaw ai lam, bai du wa na shawng lam Federal mungdaw a ra nga ai lawng lam ni hpe ningja hpring hpring shangai shaprat ya na matu, ndai ginra hta nga ai makau grup yin manghkang, hkailu hkaisha manghkang zawn re ni hpe hpaji lam hte mahtai tam lu na matu, Jinghpaw mungdaw hta mungkan madang dep dakkasu mungkan mungdan ni hte dat tawk mahkri shawn lu na matu hte Myen mung dingdung daw nga ai mungshawa yawng a kamhpa ging ai Dakkasu byin tai wa hkra galaw sa wa ai lam re” nga nna tsun ai.
KSCU hpe 2022 May shata 31 ya shani hpaw hpang nga sai rai nna, 2022 ning hpaji ladaw hta Myen jawng tsang (10) awng ai jawngma ni hta lai nna, kaga jawngma ni yawng hte Shanglawt jawng tsang (10) awng ai jawngma yawng hpe hkap la ai rai nna, Mai Ja Yang Dakkasu hta awng sai ni gaw third year hte final mai wa lung ai lam chye lu ai.
Ndai hpawng hta NUG hpaji dap na lit nga ai salang ni sa du shang lawm ai hte du sa masha yawng 150 jan re lam chye lu ai.


text:
Myen mung aten, June 20, jahpawt hkying 6am du hkra, Dingda Amerika, Brazil mungdan hta Covid-19 ana mu jep masha 1,038,568 du sai majaw, kade n na ten U.S. hpe lai nhtawm ana zinli sawng
Mungkan kap bra ana zinli kaba, COVID-19 machyi masha lahkawng hte san san hkrum katut ai Jinghpaw Mungdaw masha yawng (9) hpe shinggan n pru na pat hkrum yu sin tawn ai lam, chye lu
COVID-19 mungkan kap bra ana zinli a majaw mungdan asuya hkrunlam lajang ya ai npu maigan mungdan na nhtang wa ai Jinghpaw mungdaw masha ni Myitkyina de du shang nga dingyang re. June praw 7
Daini, Myen mung aten, May 27, hkying 12:22am du hkra, U.S. kaw Covid-19 ana zinli hte machyi si ai masha jahpan 100,088 de du ai hpe Worldometer tang madun ai. Covid-19 ana byin shangun ai
Mungkan Covid-19 ana zinli hte si ai masha jahpan, ya 300,000 jan sai lam hpe Amerikan Johns Hopkins Dakkasu a sawk sagawn shiga hta tang madun ai. May 14 (Myen mung ten May 15, manap
Rasha mungdan a COVID-19 ana zinli mu jep masha jahpan gaw May 12, bat Lahkawng Ya shani hta U.S. a npu mungkan e No.2 law dik de rawt lung wa sai re. Myen hpyendap na
U.S. Covid-19 ana zinli byin ai masha wan 1.3 jan hta si ai jahpan 80,000 jan sai lam hpe May 11, bat Langai Ya (Sinpraw May 12) shani Johns Hopkins Dakkasu a sawk sagawn jahpan
Covid-19 ana zinli hte, bat Lahkawng Ya du hkra U.S. kaw si ai masha jahpan mun sanit jan sai re. May praw 5 (Sinpraw nhtoi May praw 6) du hkra, Johns Hopkins dakkasu a jahpan


text:
Radio Veritas Asia Buick St., Fairview Park, Queszon City, Metro Manila. 1106 Philippines | + 632 9390011-15 | +6329390011-15
Ready Made Lusha Hpe Shadawn Sharam Sha Ga
Ya ndai aten hta ready malu masha hkum sumhpa ni gaw gat lawk shara shagu hta mu lu nga ga ai hte masha shagu mung ready made lusha ni hpe koi yen nlu re ai prat rai taw nga sai. Ready made lusha ni gaw chyalu hkrawn hkra, lawan ladan rai sha dat mai ai zawn n gup nam chyim mu htuk hkra mung galaw shapraw da ai majaw sha ai masha mung lani hte lani grau grau law jat wa nga ai.
Hkam kaja lam tup hkrak hkan sa ai masha ni chyawm gaw ready made lusha hpe mai byin ai daram koi gam nga ma ai raitim masha law malaw gaw ready made lusha ni hpe she manu dan dik ai lusha kaja shadu nga ma ai. Masha n kau mi hkamja lam a matu n hkrak ai hpe chye ai majaw shadawn sharam rai kalang numrang sha mari lusha ai ni mung gaw nga ai. Masha nkau mi gaw hpa nan n chye ai majaw sha taw ai ni mung law law naw rai nga ai. Nkau mi gaw chye ninglen sha mu dum ai majaw sha ai, nkau mi shadu jahkut sha loi ai majaw sha ai, masha nkau mi gaw lagawn ai majaw nan chyalu hkrawn hkra rai sha mai ai ready made lusha sha law ai ni nga nga ai.
Tsawra ai shiga madat nu wa hpu nau ni ndai ready made malu masha ni yawng gaw gara lusha hpan raitim shingra malu masha ni daram kaja ai n lawm nga ai re. Ready made malu masha sha law ai a majaw mawng cancer ana, jitdwi saidwi ana, sin ana hte kaga hkrit tsang ra ai ana ahkya ni law law wa ndum shami rai byin hkrum ra nga ga ai. Sha dat ai hte rau kalang ta nan machyi wa ai nre majaw mung sadi sahka, shadawn sharam lusha ai lam n nga ai hpe mu lu ai. Dai majaw ready made lusha ni hpe mai byin ai made koi gam ga, shadawn sharam rai sha ga ngu daini kalang mi bai tsun shadum dat mayu ai.
Mi sha tsun sai hte maren masha n kau mi gaw lagawn ai, loi daw tam ai majaw masha ni chyalu hkrawn rai sha mai hkra mu hpa nam chyim ni yawng gayau bang da ngut sai ready lusha hpe madung tawn sha law nga ga ai.Ga shadawn coffee gayau lu na rai yang tinang hkrai gangau htu mani la nna gayau lu ra ai coffee nre sha, loi loi hte gayau lu mai ai coffee mix htuk matep ni hpaw gayau lu ai she grau law wa nga ai.Dai hte maren ready made hkau soi jahkraw,wa pu,u pu jahkraw hte kaga ready made malu masha ni law law nga ai.Dai malu masha ni gaw aten njaw ra ai sha,chyalu hkrawn rai sha mai ai,sha mung sha mu ai,yu yang mung tsawm ai re majaw loi lam tam nna sha ai masha ni grau grau she law jat wa nga ai.Dai malu masha ni hpe sha ai lang law wa jang tinang a hkum hkrang hkam kaja lam hta hkra machyi shangun nga ai hpe mung dum chye na ra nga ga ai.
Ready made malu masha ni hpe sha nna madung byin wa shangun ai ana ahkya ni hpe hka ja yu ai shaloi hkum katsing si ana byin ai – ready made malu masha ni hpe chyahkring hkring sha,sha ai masha ni gaw sai shadawn shadang rawt ai majaw hkum katsing si ana byin na grau loi wa ai.
Ladu lai hpum ai – Fast food ready made malu masha ni hta rawng ai cholesterol ni gaw masha hpe hpum lai ai lam byin shangun ai.Ready made malu masha hpe bat mi hta lahkawng lang hta jan nna sha ai masha ni gaw,kaga masha ni htan hkum hkrang num nak grau rawt nna,ladu lai hpum ai lam grau byin law ai hpe mu lu ai.
Cancer ana byin wa ai –ready made malu masha hpe grai law sha ai masha ni gaw sade cancer ana ,pu kaba cancer ana,shat lam cancer ana ni byin wa chye ai.Dai malu masha ni a majaw hkra machyi ai gaw masha kaba ni hta sha n-ga ,ma kaji ni hta du hkra hkam sha ra chye nga ai.Ready made malu masha grai law jaw sha ai ma ni hta mung ladu lai hpum ai lam hte salum ana byin lu ai sha n-ga sinda chyat ana hte asak naw kaji ai raitim sai rawt ana byin ai shoihpa lam ni hkrum sha ra chye nga ai.
Ready lusha rai nga ai loi loi hte lawan ladan rai sha mai ai hkau soi jahkraw mung daini na aten masha law law a matu manap lu sha hte hkau hpoi mahtawt sha ai shaloi grai shara lu taw nga ai.Ndai hkau soi jahkraw htuk ni hta sodium jum dat grai law ai re majaw madung gaw sai rawt ana hte salum ana byin wa shangun lu nna sade hpe mung jahten shaza kau ya lu nga ai.Dai majaw hkau soi jahkraw hpe shadawn sharam rai sha ga,hkau soi jahkraw hpe shadu sha,tsing sha ai shaloi mung hka hpun lum hte shawng jahkring mi tsing katsau kau nna tsing sha,shadu sha ai gaw hkamja lam hkra machyi ai hta loi hkyamsa ai nga nna hpaji jaw matsun da nga ma ai.
Ready made lusha ngu ai hta lahta e tsun mat wa sai sha hpa ni chyu sha nrai nga ai, shingra dwi hpa ntsin nre ai, nam si gayau ntsin ni hte dwi hpa ntsin ni mung law law nga nga ai. Dai dwi hpa ntsin ni hpe ma kaji ni mung grai ra lu nga ma ai re. Grai law lu ai gaw ma ni a hkam kaja lam hpe mung hkra machyi shangun na teng sha rai nga ai. Dai majaw kaja ai n kaja ai hpe chye ginhka sai masha kaba ni gaw ma ni a myit ra ai hku hkrai n hkan ya ai sha, shanhte a hkam kaja lam hpe madung myit shalawm ya nna ready made lusha ni hpe shadawn sharam rai jaw sha ga, masha shagu mung ready made lusha ni hpe shadawn sharam rai lusha chye nna asak galu hkam kaja ai akyu hpe hkam la nga ga law.
By - Julia Ja Ing


text:
Wunpawng Mungdan Shanglawt Hpyen Dap KIA Masat (1) Dap Ba, Masat (10) Dap Dung ginra, Za Nan hka mahkrai pawt kaw June (10) ya jahpawt hkying (5:15) aten hta Myen hpyen gumshem dap hte KIA hpyen hpung ni gasat poi byin ai lam nga ai.
Su Yang kaw na yu wa ai Myen hpyen gumshem dap ni KIA hpyen hpung ni nga ai ginra de htu shadut shang chying lau wa ai majaw Za Nan hka mahkrai pawt kaw du ai hte KIA hpyen hpung ni hkap shingla gasat ai kawn lahkawng maga gasat poi byin wa ai re lam chye lu ai.
KIA Masat (2) Dap Ba, Masat (43) Dap Nawng Dap Dung ginra Nam Hpyek mare baw kaw mung dai jahpawt hkying (6:40) aten hta Lido lam hku hkan nna shamu shamawt wa ai Myen hpyen gumshem dap Hk.M.Y (390) hte Hk.L.Y (86) pawng hpawm n-gun (100) grup yin lawm ai lagaw lam hpyen hpung hpe KIA hpyen hpung ni bawm hte hkap shingla gasat dat ai lam nga ai.
Bawm hte hkap shingla gasat hkrum ai hpang Myen hpyen gumshem dap hpung ni makau grup yin de laknak kaji kaba gap bang ai lam nga ai hte hkying (9:00) aten kaw nna Ting Kawk hpyen dap Hk.M.Y (382) dap ni hte nam Nam Hpyek hpyen dap Hk.M.Y (390) dap ni kawn lai wa lai sa Modo, Sengke yawng hpe pat hkum da ai lam nga ai hpe matut sagawn chye lu ai.
KIA Masat (9) Dap Ba, Masat (26) Dap Dung ginra, Mai Nawng kaw mung shani (12:15) aten kaw na Myen hpyen gumshem dap Hk.M.Y (111) hte Hk.L.Y (42) pawnghpawm hpyen hpung ni KIA hpyen hpung ni nga ai shara de shamu shamawt shang wa ai majaw KIA hpyen hpung ni hkap shingla gasat nna gasat poi byin nga ai lam chye lu ai.


text:
Shaning 17 Ning Simsa lam laman hta W.P myusha ni dwi ai, hka ai, jap ai sha lai wa sai hte pyaw, yawn ai ni mung nga wa sai. Raitim amyat Lu ai n nga ai sha arang sum ai hpe mu lu ga ai. Grau na nni nkri, roi rip ai sat nat hkrum ai ni, lamu ga yisun kashun la hkrum ai ni a hkrap myi prwi hte madai nsen mung grau na lu wa sai re.
Bum ni krin, hka ni hket, ahkaw ahkang pat ram ram machyi mat sai re. W.P sha ni a buga gaw ana kaba lu na laswi lasa hkyet taw sai machyi masha hte bung taw sai re. W.P sha ni a prat mung Nga madim kata rawng ai Nga ni hte bung nga ai. Dai re majaw myusha yawng a lu la ging ai rap ra ai ahkaw ahkang hte tinang gam maka hpe tinang ran lu ai ahkang hpe hkrang shapraw ya na jet ai sim sa lam kaw na lai na laga gaw Myen hpyen a Mahkam sha re ngu mu mada ai.
Dai ni na W.P myusha yawng a mung masa gam maka gaw KIO/KIA a lata hta nga ai re majaw KIO/KIA hkrat sum yang anhte W.P sha yawng hkrat sum ai sha re, KIO/KIA lam woi shut yang anhte W.P myu mat na re. Ya na zawn Myen hpyen gumshem a KIO/KIA hpe majan baw ai lam gaw W.P sha yawng hpe majan baw ai lam re majaw anhte W.P sha ni yawng mung ladat amyu myu hku ninghkap kasat sa wa ra sai aten re ngu kam ai.
“Pu gan yang sin machyi ai” myutsaw myit hte W.P myusha kaji kaba yawng gaw myusha lam hta lam woi nga ai KIO/KIA hpe aja awa madi shadaw n-gun jaw taw sai sha n-ga myit rum, myit hkrum ai lam hpe dan dan leng leng madun dan sai re. Myutsaw myit hte myit hkrum ai lam gaw hpyen yawng hpe gumlau kau lu na, awng padang lam de lam woi ya na n-gun re ngu kam ai.
Dai ni na byin nga ai manghkang a ningpawt gaw BGF n re nga ai anhte bum nga bawsang myu ni a lu ging ai rapra ai ahkaw ahkang hte tinang buga tinang uphkang lu ai ahkang (federal principle) hpe Myen asuya n hkap la ai majaw dai ni du hkra du daw sai hkaw taw ai re ngu mu mada ai. Dai re kawn Myen hpyen wa gaw W.P myusha ni hpe sha n-ga laga bawsang hpunau ni yawng hpe mung ladat amyu myu hku shamyit kau let Myen sha up sha na matsing (Burman nationalism) hku aja awa shakut taw ai hpe mu lu ga ai. Machyu pala n kapaw ra ai katsi majan hku kasat na ladat hte maren Myen wa gaw KIO/KIA hpe mung gap jahkring simsa lam ngu ai mahkam hpe kalang bai ladat shaw taw sai re.
Dai gaw UNFC (United Nationalities Dederal Council) ngu ai lapu a baw re nga ai KIO/KIA hpe tek jum kau let ngam nga ai laknak lang uhpung ni hpe shamyit agrawp kau na masing re ngu maram lu ai. Ya ten hta Myen hpyen wa gaw KIO/KIA du salang ni a lapran sha n-ga UNFC malawm bawsang uhpung ni a lapran sumprat dawk bang jaw na mahkrun lam tam taw ai re ngu mu ai. Myen hpyen wa gaw wuhpung hka ai wuloi hpe gyam sha na Sharaw zawn zai ladat hte la maja taw ai re majaw bum nga bawsang myusha laknak lang uhpung yawng gaw ya ten gahkyin gumdin let n-gun madun ra ai ten re ngu mu mada ai.
Hpyen majan gaw manghkang yawng hpe ran jaw na n re tim jet ai simsa lam lu na matu arang kaba langai re nga ai. Arang law yang she amyat law na re hpe mung dum ra ga ai. Greece hpaji ninghkring TACITUS tsun ai ga yan mi nga ai “N SHAWP N KAJA AI SIMSA LAM GAW HPYEN MAJAN HTA GRAU SAWNG AI—- A bad peace is even worse than war”.
Ga sadi n dung masu magaw pale palau chye ai Myen hpyen asuya gaw simsa lam hpe ninggang shatai let mung masa hte hpyen masa akyu amyat a matu ginsup ai lam re ngu mu mada ai. Myen hpyen gumshem woi galaw ai simsa lam gaw myusha ni hpe hten bya lam de woi ai lam sha re ngu mu mada ai. Dai re majaw jet ai simsa lam de du wa na matu gaw aten, masa hpe naw la ra na re ngu mu mada ai.
Bumshi n bung n du shi yang nbung laru ru ru ai ten hta n poi lawm mat na matu myit nden shaja let hpunau bawsang uhpung yawng hte nsen langai, ga hkaw langai, lahkrip ra ra rawt sa wa yang tinang gam maka tinang ran lu na padung lam de du na re ngu kam n’ngai.
By: Hkyihkang


text:
February 25, 2018
Lusha Gam Ladaw Laban (3)
Madu Yesu a Mungga hte Magam bungli ni a lachyum chyena na lam gaw Chyoipra ai Wenyi hpe garum hpyi jahtau na lam chyu sha rai nga ai.
Lama na nang wa dai Madu Yesu a mungga hte shi hpe mu ai ni kaw na langai mi rai yang, kam sham ai masha nang tai na kun?
Dai ni na kabu gara shiga hpe yu yu ga! Gumhpraw byan sha ai ni hte gat dut ai ni hpe gawt kau ai hpang Yuda salang ni shi hpe san ma ai, ‘Nang ning rai galaw ai gaw, anhte hpe hpa lamik kumla madun dan na ta?’ Yesu bai htai ya ai gaw; ‘Ndai hting-nu hpra kau mu, masum ya laman e ngai dai hpe sharawt na we ai’ nga jang ‘masum ya laman sharawt lu na wu ni, ndai Nawku hting-nu hpe mali shi kru ning galaw ai re; ’ nga nna salang ni bai san ma ai. Ndai lam tsun ngut ai hpang kasa Yawhan gaw; ‘Yesu tsun ai gaw, shi a hkum hkrang ngu ai hting-nu hpe sha ang nna nga ai,’ ngu nna ka da sai. Gashadawn langai mi bai yu yu ga! Kungla shaman poi shani, lawze kasha jawn nna Yerusalem mare de lung wa ai lam ka da ai hta, kasa Yawhan gaw; “dai lam ni hpe shawng e gaw shi a sape ni n chye na ma ai, raitim Yesu gaw hpung shing kang hte bai hkrung rawt ai hpang she, shi hpe sha ang nna shing nga ka da ai hpe mung chye ma ai,” (Yh 12: 16) nga nna ka da ai.
Ndai lam ni hpe chye na na matu hpang e sape ni hta hpa byin wa sai rai? Madu Yesu tsun da ai hte maren byin wa sai. Madu Yesu rai n si hkam ai ten hta, ‘Ngai wa e nye a amying hte shangun dat na ra ai, shalan shabran ai wa nga ai; Chyoipra ai wenyi gaw, nanhte hpe lam matsun sharin ya nna, ngai nanhte hpe tsun da ai ga yawng mayawng nanhte hpe shadum shahprang ya na ra ai’ (Yh 14:26) nga nna tsun da sai.
Lai wa sai laban hta, makam masham n-gun rawng ai, n-gun kya ai lam hpe anhte sagawn yu saga ai. Makam masham n-gun ja nga ai ten, anhte a prat gaw tsawm htap ai ngu hkam sha tim, n-gun kya wa ai ten hta gaw yak hkak ai chyu mu lu na re. Madu Yesu a makau kaw nga ai ni hta mung dai zawn sha rai nga ai. Madu Yesu hta nga ai makam masham gaw anhte yawng hta tsaw dik rai nga ai. Madu Yesu a hpang hkan nang ai sape ni a yaw shada lam mung shai ai hte shanhte a makam masham mung grai san seng hkra n rai nga ai. Madu Yesu hpe mu ai hte mungga ni na la ai hpang myit shuk ai lam law law nga na sai. Yesu bai hkrung rawt ai hpang, gasadi jaw da sai hte maren Chyoipra ai wenyi kumhpa lu la sai lam ni hpe asan sha chye na wa sai.
Sawn sumru mai ai lam; Madu Yesu hta nga ai ngai a makam masham kade daram rai nga ai kun? Myit shuk yak hkak ai ten, prat hta byin ai lam, masha ni hpe chye na na matu Chyoipra ai wenyi hpe garum hpyi nga ai kun?
Courtesy : Ndai Mungga hpe Chyum mungga sasana magam Dap kaw na garum ya ai rai nga ai.